text:
Hesa grein skrivaði eg fyri fimm árum síðani um neistastríðsmannin og viðspælaran Hans Mortensen Herfyri fylti SMS 40 ár, og greinin í 2012 byrjaði soleiðis: Grannin SMS fyllir 2. november 35 ár, og í hesum sambandi hátíðarheldur fyritøkan føðingardagin á ymsan hátt. Í SMS-blaðnum, sum kemur í hvørt hús, hevur Jógvan Arge forvitnisliga samrøðu við íverksetaran Hans Mortensen um hansara lívsverk á Trapputrøðni. Neistin og eg sjálvur hava so nógv at takka Hansi fyri, og 17. november 2010 skrivaði eg á heimasíðu Neistans niðanfyri grein um Hans Mortensen, sum millum annað tók stig at byggja Neistahúsið í 1963. Hans var tá ungur og íðin formaður, hann slóðaði fyri nýggjum neistahúsi, hann spældi nógv ár á besta liðnum, hann spældi á landsliðnum, og hann var seinni landsliðsvenjari.
Hans Mortensen gjørdist formaður Neistans longu sum átjan ára gamal, og hann slóðaði fyri í 1963 at byggja nógv umtalaða Neistahúsið, sum dró ungdómin til sín, og sum kom at vera hjartað í størstu menningini í søgu felagsins. Hans spældi á fyrsta føroyska hondbóltslandsliðnum í 1964, og í 1976 var hann venjari hjá manslandsliðnum minniligu C-HM kappingina í Portugal, har føroyska landsliðið fekk góð úrslit. Eg hava hitt eldsálina frá 60- og 70-árunum.
Ørindi míni mánadagin á Gróthúsvegi 6 í Hoyvík var serlig, tí Hans Mortensen var mín fyrsti venjari í 60 árunum. Hann var fyrimyndin hjá okkum ungu við sínum leiðaraevnum, hann hjúklaði um okkum og lærdi okkum nógv á hondbóltsleiðini. Og tú fekst longu íblástur til samrøðuna í túninum suðureftir. Kalt, stilt, klárur himmal við vakra hálvmánanum á himmalhválvinum. Tú sært langt eystur og suður í hav, hvítu fjallatopparnar í Eysturoynni og Norðuroyggjum, og ikki at gloyma spegilsklára Tangafjørð. Ótrúliga vøkur sjón henda seinnapartin, nú tað var farið at skíma.
Tá ið tú fyrstu ferð sum unglingi komst í Gundadal at spæla hondbólt, æt leiðarin Hans Mortensen. Hann var formaður, hann var venjari, og hann var tá í ferð við at byggja felagnum nýtt felagshús. 67 ára gamli Hans Mortensen er sonur Niels Mortensen av Tvøroyri og Ebbu Mortensen úr Havn. Hann eigur børnini 43 ára gamla Niels, sum saman við Hjalmari Petersen mannar mansbólkin og annars er hollur stuðul hjá felagnum, og Elisabeth, sum býr í Danmark. Hans er giftur Marjuni á Plógv, sum vit kenna sum frálíkan málverja og ein av eldsálunum í Kyndli. Hans eigur átta abbabørn. Men nær kom Hans í Neistan?
– Eg byrjaði at spæla fótbólt í HB, men fótbóltur var ikki fyri meg, tí evnini rukku ikki. Í Gundadali vóru tveir tennisvøllir, ein vøllur við betongundirlagi og ein grúsvøllur. Pápi mín var hollur tennisspælari, og sum smádrongur kom eg nógv á tennisvøllirnar. Beint omanfyri lá hondbóltsvøllurin, og har sá eg dreingir spæla hondbólt á grúsvøllinum. Sum frá leið gjørdist eg ein av neistaspælarunum. Hetta var í 1960.
– Venjingin tá kann ikki sammetast við venjingina nú, har var eingin verulig skipað venjing. Vit hitaðu upp eitt sindur, og so spældu vit til tvey mál. Frá byrjan spældi eg mær við tankunum at útvega Neistanum nýtt felagshús. Vit høvdu jú bara ein skúr við ongum brúsum. Palle Gregoriussen, arkitektur, gjørdi okkum tekning av nýggjum húsi. Á aðalfundi í Losjuni gjørdist eg formaður í felagnum sum átjan/nítjan ára gamal, og mítt inniliga ynski var nýtt felagshús til Neistan.
– Eg var so mikið ungur, at eg hevði ikki loyvi at skriva undir ymsu skjølini. Í felagnum vóru fólk fús at fara til verka, og alt arbeiðið var sjálvboðið. Vit máttu sjálvandi keypa tilfarið, men vit fingið ótrúliga góðar sømdir frá fyritøkum í býnum. At smíða húsið stóð Christian Jørgensen fyri, hann var í læru sum timburmaður og var málmaður okkara. Christian býr nú í Klaksvík, sigur Hans.
Lutaðu bil burtur á ólavsøku
– Vit fingu hugskotið at luta burtur ein bil, og tað hevði eingin roynt áður. Hetta var reyður fólkavognur. Treytirnar tá við lutaseðlasølu vóru, at tú kundi prenta lutaseðlar fimm ferðir virðið á bilinum. Vit kundu draga millum seldar seðlar, men vit høvdu eisini loyvi at draga millum allar seðlarnar. Vit valdu seinna leistin, og Neistin vann bilin, sum síðani varð seldur til Árna Nielsen, sála.
– Snotuliga húsið tóku vit í brúk 1963, har vóru brúsur og skiftingarrún til konufólk og mannfólk og køkur. Millum bæði stóru skiftingarrúmini var veggur, sum kundi flytast, so skiftingarrúmini blivu til eitt stórt felagsrúm at brúka til ymisk tiltøk. Í hesum sambandi kann nevnast, at áðrenn vit bygdu Neistahúsið, hugsaðu vit um at byggja ítróttahøll saman við Kyndli, men henda ætlanin bleiv ikki til nakað, tí Kyndil ynskti ikki hetta samarbeiðið. Tí bygdu vit Neistahúsið, sigur Hans.
Í 1964 spældu Føroyar fyrsta hondbóltslandsdyst, og var dysturin spældur ímóti Íslandi. Dysturin varð fyriskipaður í sambandi við, at ÍSF fylti 25 ár. Grúsvøllurin varð asfalteraður, og hetta var stórt frambrot, tí nú fekk spælið meira ferð, og tú kundi dribla bóltin betur. Hans var einasti neistaspælarin á landsliðnum, og vit ungu vóru sjálvandi errin, at venjari okkara skuldi spæla á landsliðnum. Stór mannfjøld sá landsdystin, sum Ísland vann 26-17.
Hans var í læru í Føroya banka, og eftir lærutíðina fór hann til Danmarkar í lestrarørdinum. Komin aftur til Føroya kom hann ikki í nevnd Neistans, men hugurin var framvegis at spæla hondbólt. Ættarskifti var farið fram í besta mansliði, og Hans var einasti av teimum gomlu, sum helt fram á liðnum. Men fyrst í 70 árunum fekk Hans álvarsligan skaða í økslina í dysti ímóti danska toppfelagnum HG. Eg minnist, at Hans varð borin í rúm í høllini, har læknin Essa Arge, sáli, fekk økslina á pláss aftur.
Hans gerst landsliðsvenjari
– Nú kundi eg ikki longur spæla sjálvur, men hugur til hondbóltin var framvegis har. Føroyar vóru nú limir í altjóða hondbóltssamgonguni og høvdu møguleikan at melda til altjóða kappingar. HM-kapping varð skipað í A, B og C bólk, og ÍSF meldaði í 1976 Føroyar til C HM-kappingina í Portugal. Eg helt hetta var spennandi uppgávu, sum eg átók mær sum venjari.
– Vit byrjaðu longu at fyrireika ferðina í 1974. Eg hevði ikki tær nógvu royndirnar sum venjari, men hevði tó verið á skeiði í Danmark. Vit løgdu stóra áherðslu á, at spælararnir vóru í góðari kropsligari venjing, sum vit vandu í fimleikarhøllini á Venjingarskúlanum. Landsliðið var mannað við ungum og eldri spælarum, vit kundu í veruleikanum manna tvey landslið, og hugurin at sleppa á landsliðið var ógvuliga stórur.
– Og hondbóltsferðin í Portugal var minnilig bæði fyri spælarar og okkum leiðarar. Jógvan Arge, útvarpsmaður, var við á ferðini og segði meistarliga frá øllum dystunum. Tað var sagt, at tú sást ikki mannasál í gøtunum í Føroyum, tá ið dystirnir vóru spældir. Jógvan bergtók við sínum frásagnum allar føroyingar. Hondbólturin fekk øgiligan viðvind hesa tíðina.
– Komin aftur til Føroya bønaði eg hondbóltsdeildina í ÍSF at halda fram við landsliðsarbeiðinum, tí vit høvdu so nógvar góðar hondbóltsspælarar, og vit fingið so góð úrslit í Portugal. Men tíverri steðgaði landsliðsarbeiðið tá og fór nøkur ár seinni haltandi í gongd aftur, men ikki við somu styrki, sigur Hans.
Olympisku leikirnir í Týsklandi í 1972
Tankarnir leita nú aftur til 1972, og olympisku leikirnir eru í Týsklandi. Hans Mortensen og onnur skipaðu fyri, at nú skuldu føroyingar eisini síggja livandi myndir frá olympisku leikunum. Neistin gjørdist partur av stóra tiltakinum, sum eydnaðist avbera væl. Básar vórðu settir upp í høllini á Hálsi, og sjónvørp, sum vóru fingin úr Danmark, inn í hvønn básin. Tá var einki Sjónvarp Føroya, men bond komu við flogfari úr Danmark, so ítróttatilfarið kundi vísast longu dagin eftir (um floglíkindini vóru til vildar). Fólk streymaðu í høllina á Hálsi at síggja frælsa ítrótt, svimjing, hondbólt, fótbólt, boksing og aðrar ítróttagreinar frá olympisku leikunum.
Longu á ungum árum sýndi Hans leiðaraevni og tað at skipa fyri, sum eisini kom Neistanum til góðar. Hann skipaði fyri keypsstevnum og bygdi SMS, men hvat fær hann tíðina at ganga við, nú hann hevur latið SMS upp í hendurnar á soninum at leiða?
– Eg havi altíð havt tað soleiðis, at tá ið eg átaki mær eina uppgávu, so er tað 100% av heilum huga. Men tá ið uppgávan er liðug, so striki eg alt, sum er aftanfyri, og hyggi eftir, hvat framtíðin hevur at bjóða. Haldi ikki leingi fast í tí gamla, men taki næsta stigið. Tað, sum er farið, er farið. Og tá ið tú spyrt meg, um eg fylgi við hondbólti. Mest sum slættis ikki. Havi næstan ikki verið í høllini, síðani eg gavst at spæla og venja, sigur Hans at enda.
Samrøðan er liðug, men enn sveima tankarnir, tí tað er so nógv, tú kanst festa á blað. Vit vóru saman á vikulangari landsliðsferð í Íslandi í 1970, vit spældu fyrsta landsdystin í nýggju høllini á Hálsi í 1971 ímóti dønum, og ikki at gloyma allar tær hugnaligu og skemtingarsomu løturnar hjá Hansi og teimum í Tungugøtu.
Eg hyggi meg um í vakra kontórinum, Hans hevur í kjallaranum. Har eru allir møblarnir, hann hevði á kontórinum í SMS, har eru somu málningar og myndir á bróstinum. Vit fara út í tún, nú er myrkt, men framvegis kalt og klárur himmal. Myndin er broytt, tú sært Havnini í einum ljóshavi, og úti í havsbrúnni sært tú ljósini frá skipum, sum nærkast landi. Tey eru óivað á veg inn á Toftir at avreiða. (Vagnur)


c: text/html

text:
Magnus Rasmussen spyr um mál- og mentanarundirvísing fyri útlendingar
2018-04-16 20:40
Mentanarpolitikkur -
Magnus Rasmussen fer á tingfundinum mikudagin 18. apríl at seta ein munnligan fyrispurning til Rigmor Dam, landsstýriskvinnu í mentamálum
Viðvíkjandi mál- og mentanarundirvísing fyri útlendingar:
1. Hvørjar ætlanir hevur landsstýriskvinnan við mál- og mentanarundirvísing fyri útlendingar í Føroyum?
Magnus Rasmussen, løgtingsmaður fyri Sambandsflokkin, sigur í sínum viðmerkinginum til fyrispurningin, at seinastu árini eru nógvir útlendingar fluttir til Føroya at búgva og nógvir av hesum hava ikki norðurlendskan ríkisborgararætt og hava hesir tí serliga stórar avbjóðingar við føroyska málinum og føroysku mentanini.
Hagtølini hjá Útlendingastovuni vísa, at í 2017 fingu 61 fólk, sum ikki hava norðurlendskan ríkisborgararætt uppihaldsloyvi í Føroyum, og tølini hava verið støðug seinastu fimm árini. Tølini eru ikki uppgivin eftir kyni, men tað er greitt, at flestu uppihaldsloyvini verða givin kvinnum úr Fjareystri og Afrika.
At enda sigur løgtingsmaðurin, at sum støðan er í dag, so er tað ymiskt frá kommunu til kommunu, hvat gjørt verður á økinum. Onkur kommuna ger einki, nakrar gera eitt sindur við tað, meðan so uppaftur aðrar gera nógv burturúr. Tað má metast at vera óheppið og heldur ikki rætt, at tað skal vera ymiskt, hvat verður gjørt burturúr mál- og mentanarundirvísing í Føroyum, alt eftir hvar í landinum viðkomandi er búsettur.
Tí er viðkomandi at fáa at vita, hvørjar ætlanir landsstýriskvinnan hevur á økinum mál- og mentanarundirvísing fyri útlendingar.
Sambandsflokkurin
RN

robotstxt: allowed

filter: keep


text:
Lyfta í felag
Fótbóltur man óivað vera tann ítróttargrein, ið dregur flestar áskoðarar til sín.
Áskoðararnir, ið sóu dystin millum Liverpool og Real Madrid, vóru mangir.
Eisini í okkara lítla landi, vóru mong, ið sótu frammanfyri sjónvarpsskíggjan og eygleiddu teir mongu fótbóltssnillingarnar, ið har vóru at síggja.
Hóast vit hava sæð hesar mongu stjørnurnar, spælt fram úr góðan fótbólt, so dámar okkum at síggja okkara egnu spælarar, ið ikki koma stjørnunum til kníggja, tí teir eru okkara, og vit hava eina serliga kenslu fyri teimum.
Fótbóltskappingin í bestu deildini í Føroyum gerst alsamt meira spennandi sum tíðin líður, tí mong óvæntað úrslit koma, ið eingin hevði droymt um. Men er tað ikki júst tað, ið ger kappingina spennandi. Hesaferð varð tað NSÍ, sum vann á B36 í Havn – á liðnum, sum ikki hevur tapt nakran dyst í longri tíð.
KÍ liðið hevur verið heldur trilvandi í seinastuni, men í dag smyrja teir føroyameistararnar av heili 3-0 – og enntá í Gøtu.
07 vestur vinnur 4-1 á Skála, ið hevur roynst væl í ár.
Einki ber til at rokna nakað út frammanundan, men er tað ikki júst tað, ið ger kappingina spennandi ?
Hóast okkara ÍF lið spælir í næstbestu deildini, so stuðla vit fuglfirðingar liðnum – teir eru okkara lið.
Leygardagin spældi ÍF liðið móti næstbesta liðnum hjá Skála, t.e. í næstbestu deildini.
Okkara lið spældi fyri stuttum móti B 68 á Toftum, og vóru so avbukaðir heili 8-1. Hvussu kundi tað bera til ?
ÍF liðið vann heili 7-0 á Skála í Fuglafirði – ein sigur, ið var fult uppiborin. Ikki tí, skálaliðið spældi seg fram til fleiri málmøguleikar, men neyvleikin vantaði.
Tað kom mongum fuglfirðingi dátt við, tá okkara lið mátti fara niður í næstbestu deildina – talan var jú um flaggskip okkara. Men tað eiga vit ikki at taka okkum so nær, tí tann dagur liggur ikki so fjart, tá ið vit fara upp í aftur bestu deildina. Vit eiga nógvar ungar og dugnaligar spælarar, ið megna at flyta liðið longur upp, men spurningurin er bara, nær ?
Er tað altavgerandi at liðið flytir upp í ár, ella … ?
Liðið skal flyta upp, tá ið ungu spælarar okkara eru búnir at flyta upp og hava spæligleðina við sær.
ÍF leiðslan hevur gjørt sær stóran ómak, at stuðla ungdómsarbeiðið, ið eg vil vissu, tori at siga, fer at kasta av sær, um ikki so langa tíð. ÍF felagið ger eitt stórt ungdómsarbeiði, og tað er eitt røtt raðfesting.
Latum okkum øll, ið eru góð við ítróttin, stuðla okkara felagi, so byrðarnar verða bornar av fleiri. Tað er so nógv lættari at lyfta í felag.
Signar


text:
Sverri Egholm
16.03.2018 - 18:07
Tíðindi > Samfelag & Politikkur > Miðlar
- Kunnu fólk við slíkum hugsunarhátti sita á lóggávuvaldinum í Føroyum? Munnu aðrir politistar í Føroyum fara so lætt um narkotika? Er tað tí, at bakmenn ikki verða handtiknir?
Hesar álvarsligu spurningarnar setur ábyrgdarblaðstjórin í Sosialinum, Eirikur Lindenskov, í oddagreinini í dag. Oddagreinin snýr seg aftur í dag um málið um Bjarna Hammer, sum Sosialurin hevur lagt undir at vilja skaffa hassj til ungar kvinnur.
- Øll hava fráboðanarskyldu. Men ein politistur má for ólukkan hava skerpaða fráboðanarskyldu. Virða vit ikki krøvini til politikarar, so fáa vit eina korrupta skipan, stendur í oddagreinini.
Les eisini á dimma.fo: Bjarni Hammer umhugsaði at stinga av landinum


text:
Skaale: - Stjórnin má raðfesta Føroyar hægri
Alt ov nógv týðandi lóggávumál bíða eftir dønum, og tað er als ikki nøktandi, heldur Sjúrður Skaale. – Tað snýr seg millum annað um, hvussu løgreglan kann brúka vald móti borgarum, og hvussu vit skulu fara við teimum, sum sita inni. Slíkt má skipast við lóg, og tað gongur bara ikki, at man nú á sjeynda ári bíðar eftir hesum, sigur hann
Rættargangslógin, lóg um revsingarfullgerð, politilógin, fyrisitingarlógin og lógin um trotabúgv.
Felags fyri hesar lógir er, at landsstýrið hevur heitt á danskar myndugleikar um at gera uppskot til dagføringar, sum kunnu berast í Løgtingið. Fleiri av málunum hava upp í sjey ár á baki, síðani landsstýrið bað um dagføringarnar. Tað vísir eitt upprit, sum Løgmansskrivskrivstovan hevur latið Sjúrða Skaale, fólkatingslimi Javnaðarfloksins.
- Fyrst í hesum mánaðinum var eg á fundi við løgmálaráðharran har eg fekk at vita, at man í løtuni bert kann arbeiða við einum føroyskum lógarmáli, nevnliga rættargangslógini. Tað tyktist mær merkisvert. Og uppritið, sum Løgmansskrivstovan var so beinasom at lata mær, vísir eisini at alt ov nógv liggur á láni, sigur Sjúrður Skaale.
- Hetta eru ikki bara tilvildarligar dagføringar. Hetta er faktiskt nakað, sum hevur ómetaliga stóran týdning. Tað ikki rímiligt, at man ikki hevur dagførdar reglur um, hvussu løgreglan til dømis kann brúka vald. Serliga fyri tann, sum kann verða útsettur fyri valdsnýtslu, men so sanniliga eisini fyri einstaka løgreglufólkið.
- Tað er heldur ikki í ordan, at man hevur gamlar og ótíðarhóskandi reglur fyri, hvussu vit skulu viðgera tey, sum sita inni. Tí tað hevur við sær, at tað er ein størri revsing at sita inni í Føroyum, enn um man framdi sama brotsverk í Danmark. Støðan í dag er at man roynir at brúka nakrar danskar reglur, sum í grundini ikki eru galdandi í Føroyum. Tað snýr seg um rættartrygd. Og tað er sjálvsagt ikki haldbart, at hon ikki hevur hægri raðfesting, sigur hann.
Sjúrður Skaale hevur tí sett danska løgmálaráðharranum, Søren Pape Poulsen, heilar átta sonevndar § 20-spurningar.
- Her er nógv, sum bendir á, at danir eiga at uppraðfesta hetta økið. Og tá er ofta neyðugt at leggja eitt alment trýst og vóna at ferð verður sett á, sigur hann.
- Tá ið svarini eru komin fari eg at umhugsa støðuna. Um svarini ikki eru nøktandi kann næsta stigið verða at krevja eitt samráð um málið, har løgmálaráðharrin skal forklára seg beinleiðis yvirfyri fólkatingslimum.
Svarini frá
løgmálaráðharranum kunnu væntast í aðru viku.
Um lógirnar:
Rættargangslógin er ein ógvuliga umfatandi lóg, har allar ásetingar um viðgerð av rættarmálum og tað, sum hartil hoyrir, eru savnaðar.
Lóg um revsingarfullgerð (straffuldbyrdelsesloven) hevur ásetingar um rættindi og skyldur hjá teimum, sum eru dømd í revsimálum. Til lógina hoyra tíggjutals kunngerðir, vegleiðingar og annað viðkomandi tilfar.
Politilógin inniheldur ásetingar um millum annað uppgávurnar hjá løgregluni og ásetingar um undir hvørjum umstøðum, løgreglufólk kunnu brúka vald. Til lógina hoyrir rúgvusmikið tilfar.
Fyrisitingarlógin inniheldur ásetingar um, hvussu í høvuðsheitum almennir myndugleikar skulu viðgera mál hjá borgarum og virkjum. Eisini til hesa lógina hevur nógv annað tilfar so ella so tilknýti.
Lógin um
trotabúgv (konkursloven)
ásetir, hvussu eitt trotabúgv skal viðgerast og gerast upp. Danska lógin
inniheldur harumframt karantenu-ásetingar, sum í ávísum førum forða fólki at stovna
ella leiða fyritøkur, um rætturin hevur avgjørt hetta. Løgtingið samtykti
einmælt í 2016 at heita á landsstýrið um at endurskoða og dagføra konkurslógina
fyri Føroyar og tillaga hana til føroysk viðurskifti, herundir reglur
viðvíkjandi konkurskarantenu. Seinni sama ár heitti landsstýrið á danskar
myndugleikar um at fáa eitt uppskot til broyting av lógini.


text:
Veddingarmilliónir: Hvat hendir um Danske Spil verður selt?
Sonevndu veddingarpengarnir tryggja á hvørjum ári umleið 20 milliónir til føroyskt ítróttar- og frítíðarlív. Ein stórur partur av hesum stavar frá Danske Spil, sum sigst vera ein uppløgd fyritøka hjá borgarligu donsku stjórnini at einskilja. Men hvussu verður tá við veddingarmilliónunum?
Borgarliga VLAK-stjórnin hjá Lars Løkke Rasmussen hevur í samgonguskjali sínum sett sær fyri at einskilja almennar fyritøkur, sum eru í beinleiðis kapping við privatar fyritøkur. Stjórnin hevur boðað frá, at ein greining skal gerast, ið skal lýsa fyrimunir og vansar við einskiljingum av ítøkiligum fyritøkum hjá danska statinum.
Enn vita vit sostatt ikki, um Danske Spil skal einskiljast. Stjórnin hevur bert boðað frá, at hon hevur eitt ynski um at einskilja sjónvarpsstøðina TV2. Men serfrøðingar hava kortini nevnt Danske Spil sum eina av almennu fyritøkunum, ið hóskar seg best til at einskilja - bæði skjótt og væl.
Føroyingar eiga onki í Danske Spil. Vit hava tó stór áhugamál í fyritøkuni. Hetta kemst av, at Danske Spil hevur eina avtalu við Sp/f Ítróttarvedding, ið millum annað kann geva loyvi til at skipa fyri veddingum og eydnuspølum. Avtalan tryggjar sostatt Danske Spil atgongd til føroyska marknaðin.
Fyri hetta loyvið skal eitt avgjald gjaldast. Tað er hetta avgjald, sum - tá ið árið er gjørt upp - verður útgoldið eftir einum føstum býtislykli til almannagagnlig endamál hjá eittnú ÍSF, F.U.R. og MBF.
- Hetta er ein skipan, sum hevur sera stóran týdning fyri nógv týðandi virksemi kring landið. Tí vil eg hava greiðu á, um skipanin fær eitt skot fyri bógvin av einari møguligari einskiljing, sigur Sjúrður Skaale, fólkatingslimur fyri Javnaðarflokkin.
Hann hevur tí gjørt av at seta Kristiani Jensen, fíggjarmálaráðharra, ein spurning um málið. Fólkatingslimurin vil hava at vita, um ætlanin er at selja Danske Spil, og hvat stjórnin ætlar sær at gera fyri at tryggja at avtalan við Sp/f Ítróttarvedding ikki fer fyri skeyti.
...
Spurningurin er soljóðandi:
Danske Spil A/S skal have indgået aftale med det færøske Sp/f Ítróttarvedding, som indebærer, at Danske Spil mod at kunne udbyde spil på det færøske marked i henhold til færøsk lovgivning skal betale afgift til Sp/f Ítróttarvedding. Den færøske virksomhed udlodder herefter midlerne til diverse almennyttige formål, som igennem årene er blevet tilført et anseeligt millionbeløb. Det er derfor uomtvisteligt i færøsk interesse, herunder navnlig for det færøske idræts- og foreningsliv, at aftalen med Danske Spil A/S opretholdes, uanset hvordan ejerforholdene måtte være. Kan ministeren på den baggrund oplyse, om regeringen har til hensigt at privatisere hele eller dele af Danske Spil A/S i denne valgperiode, og i bekræftende fald oplyse hvorledes regeringen vil sikre, at en eventuel ny ejer af Danske Spil A/S viderefører aftalen med Sp/f Ítróttarvedding?


text:
Expense Management
Ferðauppgerð á netinum
Kennir tú stríðið av at halda skil á kvittanum og útleggum, eftir at tú hevur verið og ferðast fyri fyritøkuna? Og hvussu nógva tíð øll í fyritøkuni brúka til at skráseta alt virksemið til tann endaliga roknskapin?
Continia Expense Management er einasta loysnin á marknaðinum, har tú kanst skilbøta skráseting og góðkenning av ferðavirksemi bara við at brúka snildfonina, ein netkaga og Microsoft Dynamics NAV.
Tað er eisini einasta loysn á marknaðinum, sum gevur møguleika til dagbart yvirlit yvir innkomnar útreiðslur frá kredittkorti beinleiðis frá Microsoft Dynamics NAV. Við hesum kanst tú beinanvegin fáa eitt fullkomið yvirlit saman við øðrum útreiðslusløgum uttan at skula brúka aðrar skipanir.
Vit mæla til at tú hyggur at filminum, sum gevur tær eina fullfíggjaða gjøgnumgongd av loysnini.
Ráðgeving
Vit vilja fegin greiða frá, svara spurningum ella ivamálum.


text:
Væleydnaðir Pisudagar MFS hevur í døgunum 2.-4. august verið við til at skipað fyri Pisudøgum í samstarv við Altjóða Skrivstovuna og Eik. Tiltøkini hava fyrst og fremst verið ætlað nýklaktu pisunum, ið byrja hægri lestur í komandi vikunum.
Fakta og mytir Hugsjónin handan tiltøkini hevur verið at geva teimum lesandi-to-be eina góða byrjan upp á lestrarlívið, við at veita teimum kunning um fakta og avsanna mongu myturnar, ið eru um hetta fyribrigdið at flyta heimanífrá - ella enntá uttanlands - fyri fyrstu ferð. Tí sum luttakandi á tiltøkunum hava sannað, so er tað at byrja at lesa meira enn bert bøkur og pensum. Í mongum førum skal bústaður finnast og flytast inn í, lestrarstuðul søkjast, freistir yvirhaldast og ja, hvussu fær man egentliga eitt CPR-nummar? Og passar tað, at ein skal hava skrásettan bústað í Danmark fyri at fáa SU?
Beinraknar pisur MFS er sera fegið um at hava fingið høvi at hitt og tosað við so nógvar pisur, ið vístu áhuga og ágrýtni, tá ið ivamál skuldu avgreiðast og fakta fáast upp á pláss. Við beinraknum spurningum prógvaðu pisurnar, at tær hava neyðuga áræði at fara undir hægri lestur – og samstundis at fara undir eitt nýtt og spennandi kapittul í lívinum.
Eisini var tað sera stuttligt at síggja pisur, ið fyrst ætla sær víðari á hægri lestur næsta ár, men sum longu nú eru byrjaðar at fyrireika seg, og tískil høvdu leita sær á pisudagarnar at forvitnast. MFS er ógvuliga fegið um at síggja slíkan áhuga fyri lestrarlívinum og vónar at síggja hesi aftur til pisudagarnar næsta ár til eina nýggja rundu við beinraktum spurningum.
Bert byrjanin Pisudagarnir er ikki seinastu ferð MFS skipar fyri lestrarviðkomandi tiltøkum. Felagið arbeiðir miðvíst fyri at skipa fyri tiltøkum til tey lesandi, ið stimbrar tilvitanina til tað fakliga og setur vitan í hásæti. Bæði tey nýggju og tey garvaðu lesandi hava nógv at gleða seg til – pisudagarnir vóru bert byrjanin til eitt heyst á tremur við spennandi MFS-tiltøkum.


text:
NAX hevur fingið nyggjan skjóttgangandi ribbát Eagle, sum er útgjørdur við góðkendum fjarðasetrum.
Hóast øll trygd fyrst og fremst liggur hjá skiparanum, so er tað eitt stórt framstig, at vit kunna bjóða okkara kundum ein tryggan bát við fjaðrasetrum. Soleiðis kunnu øll sigla við okkum, eisini tey við ryggtrupuleikum.
Nax raðfestir altíð hægstu trygd, tí hava vit gjørt stórar íløgur í fjarðasetur. Vit ynskja at ganga undan tá tað snýr seg um trygd og at verja umhvørvið, eru eingi mynduleikakrøv, seta vit okkara egnu krøv.


text:
Jákup, tilbúgvingarsamskipari
Tú skalt duga at samskipa
Á Landsverki eru nógv skilagóð starvsfólk við breiðari, fakligari vitan. Tí fært tú altíð avbjóðingar og hevur góðar møguleikar at halda vitanarstøðið við líka. Harafturat er Landsverk eitt arbeiðspláss, ið gevur sínum starvsfólkum møguleika til at flyta seg millum ymisk og sera breið fakøki. Síðandi 2001 havi eg serliga arbeitt við tilbúgving í tunlum, men eisini við tilbúgvingini á øllum landsvegakervinum.
Eg eri upprunaliga útbúgvin maskinsmiðjur og teknikari á maskinteknologisku linjuni. Ein útbúgving sum maskinsmiðjur lærir teg at hugsa praktiskt, meðan útbúgvingin sum maskinteknikari og eftirútbúgving í prosjektleiðslu hevur lært meg at hugsa meiri yvirskipað. Hetta er ein góð samanrenning av førleikum at hava á einum stovni sum Landsverki, har vit varða av bæði praktiskum og yvirskipaðum planleggingaruppgávum.
At samskipa tilbúgvingina krevur sera góð samstarvs- og samskiftisevni. Partarnir – Landsverk, løgreglan, sløkkilið, bjargingarfeløg og sjúkrahús – hava ymsar førleikar, men skulu samstarva um at røkka sama máli. Tí skalt tú sum samskipari duga væl at lurta eftir fólki og orða ein boðskap og eina uppgávu soleiðis, at allir partar hava júst somu fatan av, hvat uppgávan snýr seg um. Hetta er ein stór avbjóðing, av tí at vit eru so nógvir partar við sera ymiskum bakstøði. At duga at seta seg inn í støðuna og hugsunarháttin hjá øðrum fólki er tí altavgerandi, tá tú skalt gera eina tilbúgvingarætlan.
Harafturat skalt tú duga at taka avgerðir, samstundis sum tú skalt hava virðing fyri øðrum. Í sambandi við tilbúgving eru sera greiðar kommandolinjur, og allir partar vita, hvør hevur avgerðarrættin. Tann, ið hevur avgerðarrættin, skal duga at skera ígjøgnum, og hinir partarnir skulu virða hetta.
Jákup N. Olsen, maskinteknikari og tilbúgvingarsamskipari, deildin fyri infrakervi


text:
Óðamannaverk við kollveltandi broytingum í fiskivinnuni
22. november 2017
Tað er óðamannaverk at kollvelta okkara fiskivinnu 1. januar 2018, t.v.s. nú bara heilt fáir dagar eru eftir av árinum - og gera hetta uttan breiða politiska undirtøku og uttan eina neyva skiftisskipan. Og hví lurtar samgongan ikki eftir góðum ráðum?
Fyriliggjandi lógaruppskot frá samgonguni um eina fiskivinnunýskipan er vorðin ein stór fløkja av politiskum neyðsemjum, sum eru arbeiddar inn í uppskotið, her er lítið og einki eftir av upprunaligu ætlanini hjá landsstýrismanninum í fiskivinnumálum. Hetta hevur við sær, at lógaruppskotið ikki hongur saman sum ein heild.
Fiskiveiðieftirlitið hevur t.d. ávarað staðiliga um, at neyðugt verður at seta av stórar játtanarupphæddir til eftirlit við kvotum.
Havstovan ávarar eisini staðiliga um ikki at hava tvær ymiskar veiðiskipanir, t.v.s. bæði fiskidagar og kvotur.
Fíggjarmálaráðið, Búskaparráðið og Kappingareftirlitið ávara staðiliga fult út at nokta øllum útlendskum kapitali at gera íløgur í fiskivinnu á sjónum. Hetta vil m.a. gera okkum serliga sárbar, tá tíðirnar gerast verri.
Øll hoyringarskriv, sum eru send Løtingsins Vinnunevnd ávara staðiliga ímóti at seta hesa skipan í verk.
Kann tað vera, at onkur av hesum hevur rætt ella hevur okkara stjórn bara latið eygu og oyru aftur fyri góðum ráðum.
Kaj Leo Holm Johannesen
løgtingsmaður fyri Sambandsflokkin
RN
Aftur


text:
Vit mugu koma víðari í Ríkisfelagsskapinum
17. august 2018
Tað er eitt vaksandi tal av fólki, sum vilja Ríkisfelagsskapin, men krevja eisini, at vit fáa enn meira burturúr felagsskapinum í framtíðini - kravið er broytingar og ein modernisering av felagsskapinum
Politikkur skal spretta úr fólkinum
Vit eiga sum politikkarar at lurta væl eftir, hvat rørir seg í fólkinum og í samfelagnum annars. Eisini fylgja við, hvat rørir seg í útheiminum, sum vit eru tætt knýtt at í allar mátar.
Tey samfeløg, sum megna at yvirliva best eru tey, sum rættstundis duga at umstilla seg og eru uppá forkant.
Líka síðan heimastýrislógin kom í gildi í 1948, hevur Ríkisfelagsskapurin verið væl skipaður formliga og politiskt, og vit hava útbygt samfelagið soleiðis, at vit í dag hava eitt kappingarført vælferðarsamfelag.
Men tað henda alsamt fleiri broytingar í heiminum og millum okkum føroyingar - heilt einfalt tí, at vit uppliva kollveltandi broytingar innan tøkni, landamørk verða tikin burtur og at fólk, kapitalur, vørur og tænastur kunnu ferðast frítt millum lond og heimspartar.
Í Føroyum kemur hetta í framtíðini at ávirka okkara møguleikar fyri nýhugsan og menning, og fatanina hjá føroyingum av verandi og gomlum skipanum. Eisini kemur okkara ungdómur við heilt nýggjum hugburði og meiningum.
Heimurin broytist og vit eiga at dagføra Ríkisfelagsskapin til dagin í dag, har vit tora at verja og framhevja okkara mentan og siðaarv, og ikki svølgja øllum rátt, sum er uttan úr heimi.
Nógvir føroyingar taka undir við Ríkisfelagsskapinum, men vit hava ikki reiðiliga nóg nógv ítøkilig boð upp á betringar. Nøkur taka undir við felagsskapinum, men vilja bara hava meira av tí sama - ella tí gamla. Nøkur taka als ikki undir við Ríkisfelagsskapinum og vilja bara avvikla hann.
Sjálvandi skulu vit taka størri ábyrgd
Samansetningin av meiningum í fólkinum um Ríkisfelagsskapin, hevur við sær, at tað er trupult at seta nakra politiska kós á sjálvbjargnisleið í Ríkisfelagsskapinum og harvið skapa eitt konstruktivt breitt politisk samstarv í føroyska fólkinum og politikkinum.
Hinvegin, so er tað eitt vaksandi tal av fólki, sum vilja Ríkisfelagsskapin, men krevja eisini, at vit fáa enn meira burturúr felagsskapinum í framtíðini. Til tað krevjast broytingar og ein modernisering av felagsskapinum, har vit sjálvi í størri mun taka avgerð um okkara framtíð, herundir hvat gagnar Føroyum og fólkinum, sum her býr.
Vit skulu eisini hyggja eitt nú eftir norðanlondum um tættari samstarv, sum gagnar Føroyum, soleiðis at vit í Ríkisfelagsskapinum koma við loysnum, sum eru til frama fyri okkara land og fólk.
Tað er upp til okkum í Sambandsflokkinum at seta gongd á og leiða ein nútímansgerð av Ríkisfelagsskapinum - tað eru ikki tey, sum vilja avvikla Ríkisfelagsskapin, sum koma at modernisera okkara felagsskap.
Hetta er nakað, sum eg vil arbeiða fyri um eg fái heiðurin at umboða Sambandsflokkin til eitt komandi fólkatingsval.
Fari í komandi tíðum við mínum uttanríkispolitisku royndum, sum fyrrverandi løgmaður og núverandi næstformaður í Uttanlandsnevndini, at greiða nærri frá mínum politisku hjartamálum, tá tað snýr seg um uttanríkismál og felagsmál, sum eru kjarnumál fyri eitt komandi fólkatingsumboð.
Kaj Leo Holm Johannesen
løgtingsmaður fyri Sambandsflokkin
RN
Aftur


text:
Heilsufrøðiliga Starvsstovan boðar frá á teirra heimasíðu, at Dan Cake Citronmåner blíva afturkallaðir, hetta er grundgevingin: Samandráttur: Dana Cake tilbagekalder på grund af ændrede lugt og smag i kagerne. Forandringen af produktet skyldes sandsynligvis en uønsket afsmitning fra mørk jubilæums kapsel. Hvør er vøran: Dan Cake Citronmåne 350 g EAN-nummer: 5709152009460 Bedst før dato i Les meira…
Løgtingið feldi uppskotið
Samgongan valdi at gera avtøkuna av aldursmarkinum á koyrikortinum til eitt samgongu/andstøðumál. Hóast uppskotið við aðru viðgerð bleiv samtykt við 18 atkvøðum fyri, 11 blankum og ongari atkvøðu ímóti, so valdi samgongan at fella uppskotið frá Kára P. Højgaard, løgtingsmanni við triðju og endaligu viðgerð. Sostatt hava Føroyar strangastu ásetingar fyri endurnýggjan av koyrikorti í Les meira…
Jacob Vestergaard spyr um Dialysusjúklingarnar í suðri
Hetta er eitt sera stórt mál fyri Suðuroynna og hevur eisini verið eitt stórt mál fyri Norðoyggjar í langa tíð og nú er tað gleðiligt hent, at fleiri her í Norðoyggjum hava fingið heimadialysu, tí tað læknafakliga ikki er komi uppá pláss enn, bæði á Klaksvíkar Sjúkrahúsi og á Suðuroyar Sjúkrahúsi. Jacob Vestergaard og Sirið Les meira…
Mikudagin 18. apríl í Havn og hósdagin 19. apríl 2018 í Klaksvík
Lene og Anika frá Kursus Center Struer koma til Føroyar tann 18. og 19. apríl. Tær gleða seg at vitja tær vøkru oyggjarnar og at hitta teir fyrru luttakararnir, og at deila teirra kunnleika. Tær hava góðar royndir, eftir nógv ár við luttakarum, sum tær hava hjálpt til eitt sunnari lív á www.KursusCenterStruer.dk Sjónarmiðið hjá Les meira…
Parkinsonfelagið á ferð – Kunningartiltøk kring landið
Endamálið við tiltøkunum er at møta limum, sjúklingum, avvarandi og áhugaðum. Skrá: Nýtt frá felagnum. Ymiskt um sjúkuna. Tað nýggjasta um venjing. Drekkamuður og prát. Runavík – Løkshøll – kantinan 4. apríl kl. 19 Vestmanna – í gomlu Sýslumannshúsunum. 9. apríl kl. 19 Sandur – á Bókasavninum 16. apríl kl. 19. Klaksvík – Heimið við Les meira…
Nýrasteinur og urologi
Í avgjørdum vanda fyri at vera kallaður grenj av summum tykkara, ið lesa henda stubban, loyvi eg mær, hóast tað, at seta spurnartekin við enn ein part av sjúkrahúsverkinum, har eg eri sannførdur um at okkurt er spinnandi galið við raðfestingum og skipan av økinum. Skal siga, at eg kendi ikki til konkreta trupulleikan fyri Les meira…


text:
Sum fríyrkis-flogterna/tænari sleppur tú at royna teg í einum avbjóðandi starvi. Tú skalt í minsta lagi kunna starvast fulla tíð í summarmánaðunum juni, juli og august 2019.
Tú mást búgva og kunna røkja starvið úr antin Føroyum ella Keypmannahavn og kunna arbeiða skiftandi arbeiðstíðir. Tín uppgáva er fyrst og fremst at syrgja fyri trygdini hjá ferðafólkunum. Samstundis ert tú við til at seta viðskiftafólk okkara í miðdepilin og vísa, at Atlantic Airways er eitt flogfelag við fyrstafloks tænastu.
TÍNIR EGINLEIKAR
Tú ert ábyrgdarfull/ur og tænastusinnað/ur – tú dugir og ert tilvitað/ur um at gera ferðina hjá viðskiftafólki okkara so góða og smidliga sum gjørligt. Tú kanst arbeiða undir trýsti, trívist við at starvast tætt saman við øðrum og kanst gera mun fyri viðskiftafólk og starvsfelagar. Tað er ein fyrimunur, um tú hevur miðnámsprógv, royndir frá tænastuarbeiði, og tú skalt hava reina revsiváttan.
KRØV
Setanarsamrøður verða í februar 2019, og verður tú sett/ ur í starv, skalt tú á heildagsskeið í Føroyum, í viku 10, 11 og 12, áðrenn tú byrjar. Løn verður ikki goldin í sambandi við skeiðið. Starvsvenjing umborð á flogførunum verður í mai og juni.
ARBEIÐSTÍÐIR OG -STAÐUR
Tá ið tú hevur tikið skeiðið, staðið kabinu-starvsroyndina og fingið heilsugóðkenning, skalt tú, eftir nærri avtalu, vera tøk/ur til neyðugu starvsvenjingina umborð á okkara flogførum, soleiðis at tú ert endaliga til reiðar at arbeiða fulla tíð í juni, juli og august. Møguleiki er eisini fyri, at tú fert at arbeiða í seinnu hálvu av august og partar av september. Tú skalt vera tøk/ur frá seinnu hálvu í apríl til fyrst í september 2019. Vit taka sjálvsagt hædd fyri neyðugu lógarásettu hvílitíðini. Vit vænta, at tú ert lagalig/ur og tøk/ur til flest møguligar flogtímar. Starvið er við støð í Føroyum ella Keypmannahavn. Løn og dagpeningur sambært galdandi reglum.
VILT TÚ VITA MEIRA?
Set teg í samband við Anniku Jespersen, kabinuovasta á [email protected] ella tlf. 21 34 11
UMSÓKNIR
Hevur tú hug at søkja starv sum fríyrkis-flogterna ella -tænari, send okkum eina umsókn saman við lívsrensli (CV), mynd, prógvum og viðmælum til [email protected] Umsóknarfreistin er tann 26. januar 2019.


text:
Eitt Rachel´s Vineyard Vikuskifti verður hildið 16-18.mars 2018. Vikuskiftið er til hjálp, vón og grøðing fyri kvinnur og menn, sum eru særd av fosturtøku.
Rachel´s Vineyard tænastaner ein altjóða felagsskapur, ið er settur á stovn av Dr. Theresa Burke, við tí endamálið, at bjóða grøðing, frið og vón til allar kvinnur og menn, ið líða og syrgja eftir eina fosturtøku.
Rachel´s Vineyard gevur upplýsing um trauma eftir eina fosturtøku og bjóðar eitt vikuskiftis ”retreat”. Her á staðnum, kanst tú uppliva kærleika og umsorgan.
Rachel´s Vineyard vikuskiftið bjóðar tær ein møguleika, at grunda yvir ta upplivingina, ið tú fórst ígjøgnum í samband við fosturtøkuna, og at seta orð á hvussu hesin missur hevur ávirkað teg í fortíðini og í støðuni sum tú ert í nú. Og her kanst tú eisini fáa hjálp til, at fáa gjørt til kennar, tær óviðgjørdu kenslurnar, ið tú møguliga stríðist við. Tað at koma í samband við onnur, ið eisini stríðast við tí sama sum tú, kann eisini gerast ein vakur háttur at steðga, einari og hvørjari kenslu av avbyrging, ið tú kanska upplivir. Á staðnum kanst tú uppliva at finna frið. Lívið verður endurskapað. Og at enda kanst tú gerast varur við, at ein kensla av vón og meining fyri framtíðina verður avdúkaður.
Ótti fyri tí ókenda ger tað møguliga trupult fyri teg, at røkka út fyri at finna hjálp fyri tað kensluliga og andaliga stríðið ella bardagan, ið tú kanska upplivir aftaná fosturtøkuna, hóast tað hendi fyri nýliga ella fyri fleiri árum síðani. Fleiri av teimum sum eru í retreat toyminum, hava gingið eftir tí somu gøtuni sum tú og hesi hava funnið hjálp, grøðing og vón ígjøgnum Rachel´s Vineyard. Tú verður møtt/ur við forstáilsi, kærleika og umsorgan, tá ið tú kemur.
Fyri meira kunning ella innmelding, vinarliga set teg í samband við Maria Forrestal, tlf: 771700 ; teldupost: m.forrestal2@gmail.com ella Hilda Viderø, tlf: 216785 ; teldupost: grugvan@gmail.com aðrenn 9.mars.
Vikuskiftið verður hildið at einum staðið, sum bert verður kunnaður teimum ið luttaka. Allir luttakararnir á retreatinum, verða møttir og innritaðir í trúnaði, og alt fer fram í trúnaðu.
Maria Forrestal og Hilda Viderø eru skrásett umboð fyri Rachel´s Vineyard Føroyar.
https://www.facebook.com/RachelsVineyardForoyar/ – www.rachelsvineyard.org
Les meira higar: Retræte for abortramte kvinder og mænd – Udfordringen, oktober 2015
http://udfordringen.dk/2015/10/retraete-for-abortramte-kvinder-og-maen
Fleiri upplýsingar


text:
Fernisering og konsert í Vektarbúðini/
Fernisering við Jón Sonna Jensen og konsert við Benjamin Petersen
í Vektarbúðini í Vestmanna sunnudagin 5. oktober 2014, kl. 16.00
Norðstreymoyar Heimavirkisfelag skipar fyri fyrstu listaframsýningini í søgu felagsins. Tá felagið varð stovnað í summar, var eitt av endamálunum at stuðla undir mentanarlig tiltøk í gamla handlinum hjá Niels hjá John. Felagið vil byrja við ungum listaspírum úr Norðstreymoy, og heiðurin sum fyrsta listarfólk at sýna fram fær Jón Sonni Jensen. Somuleiðis fáa vestmenningar loksins høvi at hoyra Benjamin Petersen í heimbygdini.
Jón Sonni Jensen hevur lisið BA Fine Art á Norwich University College of the Arts í Onglandi.
Jón Sonni viðger menniskjakroppin sum evni. Hansara avmyndan av mannakroppinum tekur støði í altjóða læknavísind og mikrolívfrøði. Í hesum sambandi leggur hann serligan dent á ymisk ástøði og framgongdir innan læknavísindaligari tøkni. Tøkni, sum alsamt tykist at broyta, hvussu menniskjan verður ímyndað og hvussu vitanin um samleika hennara broytist í heilum.
Jón Sonni arbeiðir í høvuðsheitum við skulptur, tekningum og talgildari list.
Umframt myndlist sína tekst Jón Sonni eisini við at myndprýða barnabøkur, plátuhúsar, grafiskari- og innandura sniðgeving.
Benjamin Petersen er yrkistónleikari. Bæði sum sangari og gittarleikari í egnum bólki og sum tónleikari hjá eitt nú Hanusi G. Johansen, Teiti og Eivør hevur Benjamin víst seg sum eitt heilt serligt talent.
Benjamin er eisini tónleikaframleiðari og hevur framleitt tónleik fyri eitt nú Petur Pólson, Guðrun og Bartal, Gipsy Train, The Absent Silver King og Ave.
Sum yrkistónleikari ferðast Benjamin nógv uttanlands, og serliga í Týsklandi hevur tónleikurin hjá honum vunnið fram.
Benjamin Petersen dugir ómetaliga væl at syngja á ein hátt sum tykist púra ómakaleysur og lættur, samstundis sum hann ber fram eina ørgrynnu av kenslunuansum.
Jón Sonni hevur myndprýtt plátuhúsan hjá bólkinum AVE, ið Benjamin Petersen er partur av. Rustikt vakri, einfaldi og feminint maskulini plátuhúsin rakar fullkomiliga huglagið í tónleikinum. Húsin er matt gráur við einum ávikavist bláum og grønum rundum, dekorativum blómumynstri, ið snarar seg kring nøvnini á teimum báðum AVE monnunum.
Tað er ein stórur heiður at hava fingið í lag hesa fernisering og konsert í lag í Vestmanna.
Listarverkini verða sýnd fram til og við leygardegnum 25. oktober 2014. Opið er samstundis sum Norðstreymoyar Heimavirki hevur opið: mik. – frí. kl. 15 – 17, og ley. kl. 11 – 15.


text:
Fríða hevur fingið arbeiðsfrið/
Danski sjálvsognarstovnurin, Huset í Asnæs hevur, síðan hann læt upp í 1973, hýst nógvum føroyskum listaframsýningum, eitt nú hevur Bárður Jákupsson havt fleiri framsýningar har í ljósu húsunum í Odsherred, har hann, Zacharias Heinesen, Eyðun av Reyni og Torbjørn Olsen eru gestalimir.
20.august er Steinprent við á framsýning har í húsinum og seinni í heyst, 15.oktober verður framsýning við Bárði Jákupsson og Fríðu Matras Brekku. Hon sýnir fram steinprent og vatnlitamálningar, hann sýnir fram málningar.
Og sjálvt um munirnir eru nógvir millum tey bæði listafólkini, so taka bæði støði í landslagnum, Bárður Jákupsson í sínum ljómandi musikalsku, rútmisku náttúruabstraktiónum, Fríða Matras Brekku í sínum stillisligu og neyvu náttúrulýsingum. Listafólkini hava eisini tað til felags, at tey hvør í sínum lagi hava brúkt nógva tíð uppá ein listastovn. Bárður Jákupsson var í ein mansaldur stjóri í Listasavninum og Fríða Matras Brekku er onnur helvtin av toyminum, sum í mong ár hevur rikið dagliga virksemið í Steinprenti. Tí er tað vanliga ikki hon, men onnur listafólk, sum hava fremsta leiklutin í Steinprenti.
Hesar seinastu vikurnar hevur tað tó verið listin hjá Fríðu Matras Brekku á breddanum í Steinprenti, og burtur úr eru komin fleiri stór steinprent. Sjálvt um Fríða Matras Brekku tekur myndevnisligt støði í náttúruni júst sum siður hevur verið síðan føroysk list tók seg upp í byrjanini av 20. øld, eru hennara myndir ógvuliga øðrvísi enn t.d. myndirnar hjá Niels Kruse, Jógvani Waagstein og Kristin í Geil, sum við íblástri frá tjóðskaparromantiska rákinum og fronskum listarákum síðst í nítjandu øld, staðstettu Føroyar á løriftið. Kanska skulu vit eitt vet longur aftur í føroysku listasøguna til donsku prestafrúuna á Viðareiði, Floru Heilmann, sum málaði blómumálningar og sum sambært Bárði Jákupsson møguliga hevur gjørt sítt til, at fyrstu føroysku málararnir fóru til verka.
Í patriarkalska samfelagnum var málningalist annars ikki hildin at vera hóskandi arbeiði hjá kvinnum, men blómumálningar vórðu sodánt góðtiknir sum eitt slag av málaðum broderíi, ið altso var nóg feminint til at tað var mett at vera forsvarligt hjá kvinnum at takast við. Í mun til teir gomlu blómumálningarnar, eru nýggju blómuprentini hjá Fríðu Matras Brekku meira modernaðar nærmyndir av blómuskapum við tilsipingum til amerikanska popplist við denti á tað ónatúrliga, kunsturliga.
Stilla skemtingarsemið fyllir nógv í myndunum hjá Fríðu Matras Brekku, sum tó eisini fevnir vakurleikan og sorgblídnið í teimum menniskjatómu landsløgunum. Tær nettu laseringarnar og neyvleikin í strikuni siga okkum hvussu stóran týdning handverkið hevur fyri listakvinnuna, ið skal ansa eftir, at myndirnar ikki gerast ov vakrar - eg hugsi, at dugnaligi grafikarin Marius Olsen man vera ein fyrimynd hjá henni í hesum sambandi.
Við síðuna av blómum og landslagsmyndum, eru djórini ein myndevnisligur aðaltáttur í verkunum hjá Fríðu Matras Brekk. Um hugsað verður um hvussu nógvan seyð, vit hava í Føroyum, er tað í grundini áhugavert hvussu lítið hann fyllir í føroyskari list. Í verkinum hjá Fríðu Matras Brekku er hann øðrvísi insisterandi. Hon hevur málað fleiri seyðaportrettir, men seyðir síggjast eisini ymsastaðni í hennara landsløgum. Hennara alstóri kærleiki og virðing fyri djórum sæst sera væl í myndunum, sum eisini til tíðir eru stuttligar.
Til dømis steinprentið, sum ímyndar ein einsamallan seyð undir sólarmyrking. Vit síggja seyðin aftanífrá upp móti teirri svørtu sólini, og orsaka av høvuðbragdinum og teimum hangandi oyrunum fáa vit varhugan av hvussu øtiliga bilsin, seyðurin er av stórbæra náttúrufyribrigdinum.
Himmalin og skýrák eru somuleiðis millum høvuðsmyndevnini bæði í dramatiskum nærmyndum av ljósi og myrkri og í meira avkláraðum panoramiskum myndum.
- Sum skilst er Fríðu Matras Brekku sera fegin um at verða boðin við at framsýna saman við einum so dugnaligum og etableraðum listamanni sum Bárði Jákupsson, og nú verður spennandi, tí tað sær út til, at hon loksins hevur fingið arbeiðsfrið á tí annars rokaliga verkstaðnum.


text:
Um Anders Riis
Neyvan hava Poul Dissing og Jay-Z nógv í felag, og kortini teljast teir báðir millum íblástrarkeldurnar til sangin ‘Uniform’ hjá sangaranum og sangskrivaranum Anders Riis. ‘Uniform’ er fyrsta staklag av plátuni Alt Væk, ið Riis gevur út í heyst. Lagið er ein ramsandi orðastreymur um apatiska modernaða mannin, skrivaður við prutlandi øði og ørkymlan, men lukkutíð eisini við skemti og sjálvironi.
Alt Væk verður fyrsta dansktmælta útgávan í egnum navni hjá Anders Riis. Skaldskapurin er miðsavnandi, og málið hevur verið at skapa eina nærstadda og modernaða popp plátu, ið tekur støðu til sína samtíð og eisini er tilvitað um sín íblástur. Byrjanin til plátuna kom, tá Anders fór at lesa í donsku háskúlasangbókini og var gripin av tí ríka skaldskapi, ið har var at finna. Ingemann, Grundtvig, Ulrik Thomsen og Kim Larsen skína tí sum vitar yvir gongdini handan Alt Væk.
Anders Riis hevur áður útgivið tríggjar ummælararóstar ensktmæltar plátur undir heitinum Southern Gothic Tales. SGT hevur verið spælt nógv í útvarpi og í sjónvarpi, har nakrir sangir m.a. eru kendir sum tónleikur til sjónvarpsrøðina “Gintberg på Kanten”.
Tónlistaliga er plátan Alt Væk evnað til í samstarvi millum Anders Riis, framleiðaran Jens Runge og føroysku tónleikararnar Torleik Mortensen (bass), Per Ingvaldur Højgaard Petersen (trummur) og Knút Háberg Eysturstein (tangentar).


text:
Tjóðskjalasavnið Faroese National Archives
V.U. Hammershaimbs gøta 18
FO-100 Tórshavn
T-postur: skjalasavn@skjalasavn.fo
Tlf: +298 340 540
Seinast dagført: 18-08-2016
Stutt og greitt um vraking av skjølum
Tá stovnar avhenda skjalasavnsútgávur av kt-skipanum við skjølum, verða skjøl aloftast ikki vrakað. Tað vil siga, at øll skjøl skulu koma í eina skjalasavnsútgávu av skipanini. Tað kunnu tó vera umstøður, har Tjóðskjalasavnið tekur avgerð um, at bólkar av skjølum ikki skulu vera partur av eini avhending. Fyri at tað kostnaðarliga sæð skal loysa seg at vraka skjøl, skal talan vera um størri mongdir av skjølum, sum lættliga kunnu takast burtur úr heildini. Grundgevingin fyri vraking er sostatt fíggjarliga treytað, tí tað kann verða dýrt at framleiða skjøl til skjalasavnsskapið/formatið.
Hvør avgerð, hvørji skjøl skulu avhendast?
Myndugleikin ella stovnurin kann biðja Tjóðskjalasavnið gera eina meting av, um øll skjølini skulu avhendast. Tjóðskjalasavnið avgerð, um skjøl eru í kt-skipanini, sum ikki skulu avhendast. Tjóðskjalasavnið kann eisini av sínum eintingum taka spurningin um vraking upp vísandi til heimild. Tjóðskjalasavnið hevur, við heimild í skjalasavnslógini, m.a. sum endamál at áseta reglur um varðveitslu av almennum savnindum.
Nær verður avgerð tikin um vraking av skjølum?
Tá ein kt-skipan við skjølum verður fráboðað Tjóðskjalasavninum í sambandi við íverksetan, kann myndugleikin koma við uppskoti um, hvørji skjøl í skipanini kunnu sleppa undan avhending. Tjóðskjalasavnið tekur í hesum førum avgerð um møguliga vraking í sambandi við góðkenning. Um avhendanarmundið verður fylgt upp uppá, um skipanin hevur verið brúkt sum ásett, og um skjøl soleiðis hava sama innihald, sum avtalað varð. Um tað vísir seg, tá ið avhendingin skal fara fram, at stórar mongdir av skjølum eru í skipanini, ið ikki verða mett verd at varðveita, kann myndugleikin biðja um at gjørd verður ein vrakingarmeting.
Les meira. Tak niður her (pdf)


text:
Gentubørn vandu á fyrsta sinni í dag
TB | 17/04/12
Ótrúliga hugaligt var tað í dag, at síggja so nógvar fittar U-8 og U-10 gentur møta til sína fyrstu venjing við Stórá. Heili 18 fitt sníð møttu upp, og tað, hóast fyrireikingarnar til árligu fimleikaframsýningina eru í hæddini hesa vikuna. Framsýningin verður leygardagin, og vit vita um fleiri gentur, sum fyrst ætla at fáa fimleikin lidnan, áðrenn tær fara í fótbóltskógvar, og oman á frálíka vøllin við Stórá.
Vit kunnu vænta enn fleiri gentur til venjing í næstu viku, og tað er serstakliga hugaligt. Seinast TB var umboðað av einum gentuliði, var í aldursbólkinum 14-17 ár, og árið var 2005. Hetta árið vunnu røsku genturnar silvurmerkir, men tíverri kom onki lið aftaná hesar gentur. Nú verður tó roynt av nýggjum, og hesaferð fara vit til verka frá botninum, og ætla at arbeiða miðvíst fram móti at fáa fleiri og fleiri gentur at spæla tað vakra spælið.
Lat okkum vóna, at vit megna at halda hesum ungu at fótbóltinum, so vit um nøkur ár, veruliga fáa kvinnusíðuna av fótbólti upp at koyra.
Venjarin er Margit Steinkross, og hon letur væl at støðinum og mongdini av børnum.
Venjingartíðirnar eru hesar:
Týsdag og tórsdag kl. 17:30-18:30
Drívið á


text:
Orð: Fredrik Arvid Bloom
Lag: Gamalt fólkalag
Týtt: Jákup Olsen
Upprunaheiti: Guldgrävarsången
1. Eg langt í vestri var
við Kyrrahavsins strond.
Eg stóð ein stillan summardag,
altráin var mín ond.
Mítt sinn, mín trá
var foldum á.
Eg vildi grava gull
og ríkdóm fá, men rent
varð alt, eg ætlaði, um koll,
og eg fekk ei ein sent,
tó aldri var mær betri hent.
Niðurlag: Mín sál varð frelst, ja, signað frelst,
og heimsins gull fái hvør sum helst.
Um milliónir varð koyrt í sekk,
eg býti burt ei tann skatt, eg fekk.
2. Eg fór nú her, nú har
at søkja gull og glans
og strevaðist, sum best bar til
at vinna heiðurskrans –
upp, upp, ja, upp
á hægsta topp.
Mær ei í huga var,
um alt, eg vann, alt vald
tó deyðin skjótt alt burtur bar,
eg fór jú skjótt av fold,
og tá eg sjálvur gjørdist mold.
3. Um mold er stríðið her
í dag, alt eins og fyrr,
og gloymdur neyðars Lazarus
har uttan fyri dyr.
Bert ognir fá –
og nátt er á,
og deyðin kemur tá.
Sig, hvør kann hjálpa, sig?
Tí ríki maður mátti tá
frá gull og ognum við,
men Lazarus fer heim í frið.
Niðurlag: Tí hans sál var frelst, ja, signað frelst,
og heimsins gull, tað fekk hvør sum helst.
Um milliónir varð koyrt í sekk,
hann býtti burt ei tann skatt, hann fekk.
4. At vinna æru her
ei stórt eg virði nú.
Mítt navn í Himli skrivað er,
og heim í Himlabúð
eg fari tá
at krúnu fá.
Tað týður minni her,
um bankabók er full.
At vera himmalmillióner
er meiri vert enn gull,
tí bankin har fer ei um koll.


text:
Nýggj café í Tjørnuvík
Seinasta vikuskiftið lat upp nýggj café í Tjørnuvík. Talan er um hugnaligu Sand-café by the Beach.
Tað eru hjúnini Søren Magnussen og Naiana Azevedo Magnussen sum í felag reka caféina sum hevur áleið 20 sitipláss inni umframt at til ber at seta seg oman á sandin at eta. Tey selja døgurðamat og dessert umframt kaffi og leskidrykkir. Opið er mánadag-leygardag frá kl.11.00 - 20.00 og sunnudag frá kl.13.00 - 20.00.
Sunda kommuna fegnast um nýggju caféina og ynskir Søren og Naiana bestu eydnu frameftir.
Til ber at bíleggja pláss á tlf: 227282.
facebook síða hjá Sand-café by the Beach sæst her.
http://sunda.fo/borgarin/tidindi/index.php/1669-nyggj-cafe-i-tjornuvik#sigProId433b6d4420


text:
Á Torginum - Tala: Zacharias Zachariassen "Rættvísgering, heilaggering og dýrdargering" (4/4)
Sending frá Evangelisku Røddini (EvR)
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Uppskotið sum flent varð eftir hevði komið væl við nú
Rák (29) 5G tøkni og undirskriftinnsavning móti, at føroyingar verða millum fyrstu í heiminum at fáa 5G
Byggigølan á Glasi - tey eru skelka!
Hugnaløtan (47) - Gestur: Jógvan Arge
Video: Kópur etur fisk áðrenn hann fer aftur í trolið
Prát við Arna Zachariassen um burðartal
Prát við Anfinn Olsen
Ferðslutrygd 43 ár í dag
Kópur oyðir toskastovnin í New Foundlandi
Samrøða við Jacob Vestergaard um Glasir
R7 Premier League (33) - 21. jan 2019
Republikanskt CO2 sirkus á Vaglinum í Havn
"Kom á 2069!" (45) - 18. jan 2019
Barbara Holm gevst sum blaðstjóri á Sosialinum
Prát við Virgar Dalsgaard um leiklutin hjá Emil Joensen í samband við "Merkið"
Javnaðarflokkurin avdúkar nýtt valevni
Ronaldo játtar seg sekan
Sølu- og marknaðarleiðarin í Miðlahúsinum er farin í annað starv
Tíðindi klokkan 12
Desember størsta vøkstur í arbeiðsplássum í USA nakrantíð
Bárður, Jacob, Bill og Kristin vilja ikki á fund við Kristinu Háfoss
Valskráin hjá KvF
Metis - Øll sendingin - 22. januar 2018
Sri Lanka - í botnleysari skuld til Kina - setir deyðarevsing í verk
Samband
Postboks 226
FO-600 Saltangará


text:
Tjóðskjalasavnið Faroese National Archives
V.U. Hammershaimbs gøta 18
FO-100 Tórshavn
T-postur: skjalasavn@skjalasavn.fo
Tlf: +298 340 540
Seinast dagført: 12-07-2016
Eitt av høvuðsendamálunum hjá Tjóðskjalasavninum er at tryggja, at savnindini eru tøk fyri almenningin.
Sambært lóg um Føroya Landsskjalasavn eru savnseindir hjá almennum myndugleikum, sum eru latnar Tjóðskjalasavninum, atgongdar, tá eindirnar eru 30 ára gamlar.
Stovnurin, ið avhendir, kann saman við Tjóðskjalasavninum áseta eina longri freist um serlig viðurskifti krevja tað. Privat fólk, sum lata Tjóðskjalasavninum skjøl, kunnu sjálvi áseta reglur í samráð við savnið. Fyri savnseindir, sum innihalda t.d. privatar upplýsingar hjá einstaklingum er atgeingisfreistin vanliga 80 ár. Søkjast kann um at síggja mál á lesistovuni hjá Tjóðskjalasavninum, sum innihalda persónsupplýsingar, antin til granskingarendamál ella fyri at fáa upplýsingar um egin viðurskifti.
Søkjast skal á serligt umsóknarblað, sum fæst frá stovninum og eisini liggur her á heimasíðuni. Tá ið støða verður tikin til um umsøkjarar kunnu fáa loyvi til at síggja tílík skjøl, verður hugt eftir endamálinum við umsóknini. Somuleiðis verða treytir settar til eitt møguligt loyvi. Treytirnar eru t.d. at upplýsingar, sum eru í skjølunum, ikki mugu berast víðari og at skjølini ikki mugu almannakunngerast á ein slíkan hátt, at persónlig viðurskifti kunnu kennast aftur. Hesi viðurskifti eru skipaði í Ll. nr. 49 frá 28. apríl 1992 um Føroya Landsskjalasavn §§ 11-16.
Umsóknarblað - ikki alment atgongd savnindi
Lógarásetingar í sambandi við atgeingismál
SAMBAND: Tjóðskjalasavnið
Telefon 340 540


text:
Treytir og kunning vísandi til vetrarsigling til Íslands
Gevið gætur! Tað kann koma fyri, at ferðin úr Føroyum til Íslands verður seinkað, framskundað ella avlýst grundað á veðurlíkindi, ið tarna tryggari ferðslu. Hetta kann bera við sær, at ferðandi kunnu fáa óvæntaðar útreiðslur. Undir slíkum umstøðum, kann Smyril Line ikki ábyrgdast av at veita endurgjald ella bjóða aðrar ferðamøguleikar ella syrgja fyri innivist. Hesar útreiðslur verða at gjalda av tí ferðandi sjálvum. Smyril Line fer tó at bjóða ferðandi, ið á henda hátt verða tarnaði í at ferðast víðari til Íslands, at búgva umborð á Norrønu, við teirri treyt, – at ein rímiligur prísur verður goldin fyri vistarhald.
Avlýsing, grundað á veðurlíkindi, er staðfest eina ferð í 2013, meðan ongar avlýsingar hava verið í 2014, 2015 og 2016 meðan Norrøna hevur siglt til Ísland í vetrarhálvuni. Broytingar kunnu koma fyri í ferðaætlanini, tí hædd altíð verður tikin fyri tryggari ferðslu. Um broytingar eru í hendi, verða ferðandi støðugt kunnaði – bæði undan og undir ferðini.
Um skipið Norrøna t.d. ikki fer til Íslands í eina viku og ferðandi umborð ynskja at koma til Íslands sum skjótast, rindar Smyril Line ikki fyri eina møguliga ferð við flogfari – hesari má kundin sjálv/ur rinda fyri. Um ferðandi í slíkum føri hevur bil við, ið viðkomandi ynskir at flyta við skipinum til Íslands, syrgir Smyril Line saman við kundanum fyri, at bilurin verður fluttur til Íslands næstu ferð Norrøna siglir, uttan kostnað fyri kundan.
Um ferðandi við Norrønu, verður veðurfastur í Íslandi, rindar Smyril Line ikki útreiðslurnar í hesum sambandi, so sum gistingarhús, mat v.m. Smyril Line, hjálpir at finna innivist, um tað verður neyðugt.
Máltíðir bílagdar áðrenn fráferð
Um máltíðir eru bílagdar áðrenn fráferð og ferðin til ella frá Íslandi er avlýst av Smyril Line, verður kostnaðurin fyri máltíðirnar endurrindaður.


text:
Nýggi brandbilurin komin til landið
Nýggi bilurin er ein Scania 340, ið vigar heili 18 tons. Hann er áður brúktur í Bornholm og er sera væl útgjørdur og væl egnaður til bygdasamfeløg. Harumframt vóru ymsar tillagingar gjørdar við bilin, tá Bornholm fyrra árið var í undantaksstøðu vegna nógvan kava. Bilurin er sostatt væl egnaður bæði til at basa eld, men eisini til ódnarveður, ferðsluóhapp og onnur endamál.
Gamli sløkkiliðsbilurin, ið nú er 38 ár, er ótíðarhóskandi og óálítandi, og tí hevur tørvur verið á nýggjum bili. Nú er sløkkiliðið í Eysturkommunu útgjørt við tveimum góðum og væl egnaðum sløkkiliðsbilum.


text:
Søla ella umvæling
Umhugsar tú at selja orsakað av plásstroti? Ella er tað møguliga okkurt annað við húsunum, sum ikki livir upp til tín tørv ella tíni ynski? Í fleiri førum kann ein umvæling ella umbygging av verandi bústaði vera besta loysnin. Í tí sambandi eru ymisk viðurskifti, ið eru verd at hava í huga.
Um tú velur at umvæla
-
Tú sparir tær útreiðslur, sum høvdu verið av sølu, flyting og møguligum bústaðarkeypi.
-
Tú sleppur undan at flyta úr grannalagnum og møguliga skifta skúla og dagstovn.
-
Tað er umráðandi, at tú kannar, um íløgan hongur saman fíggjarliga - t.d. um tú væntar at vinna peningin inn aftur, um tú einaferð ætlar at selja. Fleiri viðurskifti gera seg galdandi í hesum sambandi; eitt nú, hvar bústaðurin er, og sjálvandi eisini, hvussu stórar útreiðslurnar av umvælingini eru.
-
Ger tær greitt, um tú hevur umstøður til at fara undir eitt stórt umvælingararbeiði. Ein heildarumvæling kann vera sera avbjóðandi, um tú hevur smá børn - serliga um tú ætlar at gera arbeiðið sjálv/ur.


text:
Hvørt barn skal við dópi ella navnagávu fáa navn, áðrenn tað er 6 mánaðir gamalt.
Eingin skal hava fleiri enn trý fornøvn, eitt millumnavn og eitt eftirnavn, sbr. tó § 2, stk. 4. Nøvn kunnu ikki verða bundin hvørt at øðrum við bindistriku.
Foreldur ella tann, ið foreldramyndugleikan hevur, skal boða frá navninum hjá skrásetingarmyndugleikanum.
Navnabroytingar fara fram við fráboðan til skrásetingarmyndugleikan ella við loyvi frá landsstýrismanninum.
Skrásetingarmyndugleikin er kirkjubókaførandi sóknarpresturin í tí prestagjaldi, har móðurin býr, tá ið barnið verður borið í heim.
Vilt tú vita meira um fólkayvirlitið, so ring tlf 358050 millum kl. 10 og 12, ella send okkum ein teldupost lfy@us.fo.


text:
Ár um ár leita okur í felag oman á Tríkantin á Sandinum, tá tað stundar til midnátt á ársins seinasta degi. Leita í felagsskapi saman á økið kring Tríkantin. Fylgja við meðan faklagongan, leidd av blussum og fløggum, kemur á mál, har báturin, prýddur við dreka og skjøldrum, stendur klárur. Í heiðursportrinum logar í ár árstalið 2019. Og við sálminum “Tíðin rennur sum streymur í á” siga okur tí gamla árinum farvæl – og byrja í felag nýggja árið, tá faklar verða tveittir á bátin og himmalin verður upplýstur av stórum fýrverksshowi, meðan skotini duna um dalar og fjøll.
Hetta er hátíðarløta av teimum heilt stóru fyri vágbingar. Og eisini ein løta, sum fólk úr øllum landinum og uttan úr heimi við leita sær til Vágs at uppliva saman við okkum. Ringurin av fólkið kring Tríkantin nýggjársaftan er livandi dømi um sterka felagsskapin í Vági. Ein felagsskap, sum er so alneyðugur, tá minni og størri tøk skulu takast okkum øllum at frama.
Tað er eisini hesin felagsskapur, sum leggur lunnar undir gerandisdagin og undir framburð her á staðnum. Og øll kunnu taka lut og gera sítt í felagsskapinum, tí í felag kennist byrðan lættari at lyfta – og í felag ganga okur sterkast fram á leið.
Seinastu árini hava okur eisini spakuliga flutt okkum fram á leið. Okur hava í felag gingið bæði kendar gøtur og nýggjar leiðir – og hava í felag lagt lunnar undir eina spennandi framtíð.
Umstøðurnar hava tvungið okkum at flyta okkum á nýggjar leiðir, tí tann fyrr so avgerandi fiskivinnan her á staðnum er minkað niður í ein brotpart av fornari styrki. Nýggja leiðin bjóðar nýggjar møguleikar og dregur eisini til sín nýggj fólk, sum hvør í sínum lagi taka lut og leggja tilrættis, tá nýggj tilboð skulu skipast. -Og tá lokalar fyritøkur eisini spenna seg út og gerast sterkari ár um ár, samstundis sum nýggjar fyritøkur í nýggjum vinnum leggjast afturat, so skapa okur eitt lokalsamfelag, sum er í einari góðari og sunnari menning. -Skapa eitt lokalsamfelag, har ein fjøltáttaður skari av vinnufyritøkum og nýggjum lokalum stovnum og tilboðum bera okkum fram á leið.
Okur hava við hepni í felag megnað at ganga nýggjar leiðir. Komandi árini fara okur eisini at síggja vaksandi virksemi á nýggju økjunum í Vági – og fara eisini at síggja nýggjar bygningar taka skap í nærumhvørvinum.
Millum spennandi ætlaninar er nýtt næmingaheim og nýggur skúlabygningur hjá Ítróttaháskúlanum – sum fer at styrkja bæði Ítróttaháskúlan og nýstovnaða Fótbóltsakademiið við øktum næmingatali og av somu orsøk øktum starvsfólkatali, bæði undirvísarum, venjarum og øðrum starvsfólkum.
Á havnarlagnum er eisini nýtt spennandi pelagiskt virksemi ávegis. Nýtt virksemi sum fer at skapa fleiri størv, støðugari arbeiði, og við tí eisini grundarlag undir trivnaðin her á staðnum. Nýggja virksemi legst afturat økta virkseminum hjá Bakkafrost í nýggja kryvjivirkinum – og nýggju arbeiðsplássini skapa møguleikar hjá fleiri at búleikast her kring fjørðin.
Bakkafrost fer eisini í næstum undir stóra íløgu í smoltstøð, sum skal byggjast í Suðuroynni. Risa-íløgur av hesum slag fara at skapa ringvirkningar í allari oynni, umframt at nýggj størv verða skapt, tá smoltstøðin verður tikin í nýtslu. Hetta gleðast okur um og taka væl ímóti.
Í nærumhvørvinum hava fólk og fyritøkur eisini áræði til at fara undir nýtt virksemi innan ferða- og upplivingarvinnuna. Hetta eiga okur í felag at fegnast um. Møguleikarnir í hesari vinnuni eru stórir, og góðir møguleikar er fyri at ferða- og upplivingarvinnan gerst ein av týðandi vinnunum í Suðuroynni innan fá ár.
Jú, hóast avbjóðingar eru, so eru tekin í sól og mána um, at okur ganga einari spennandi framtíð í møti. Okur øll hava eisini møguleika at verða partur av at mynda eina spennandi framtíð her á staðnum. Hava møguleika at gerast virkin í nýggjum vinnum, í verandi vinnum ella møguleika at stuðla teimum, sum eru farin ígongd og ganga undan.
Uttan undangongufólk koma okur ikki fram á leið, tí liggur eisini á okkum øllum uppgáva at veita tann stuðul í nærumhvørvinum, sum okur kunnu, til okkara undangongufólk, eisini hóast tað bert er stuðlandi í orð og í talu.
Nú niðurteljingin til nýggjárshaldið í Vági er farin ígongd, leita tankar okkara til ein av stóru undangongumonnunum hjá nýggjárshaldinum í Vági, Mogens Dahl, sum legði árarnar inn í brátt farna ári. Við nýhugsan, áræði og samstarvsevnum legði Mogens lunnar undir nú heimskenda nýggjárshaldið í Vági – og eru okur takksom fyri at hava átt slíkar undangongumenn, sum okur og eftirtíðin fer at minnast við størstu virðing.
Sum NePtuN yrkti í “Vísa á ársins gátt”
Vit gloyma ei teir, sum her ruddu oss rás,
og skipaðu haldið við stás’
Teir hvíla nú mangir so fjálgt undir flag
– vit minnast við tign teir í dag.
Øllum verður ynskt eitt gott og eydnuberandi nýggjár, við takk fyri tað brátt farna ári.
Dennis Holm, borgarstjóri
Vágs kommuna
Mynd: Niels Jacob Eysturberg


text:
Hallur av Rana 15.04.2018 (13:01)
Johnson: Loftálopið vísti at nú er nokk
Loftálopið hjá Frakland, Bretland og USA í Sýria leygardagin var ein staðfesting av, at nú er nokk, og at tey trý londini ikki kunna góðtaka, at sýriska stjórnin brúkar kemisk vápn móti sínum egna fólki. Tað sigur Boris Johnson, bretski uttanríkisráðharrin, sambært bretska kringvarpinum BBC.
Verjumálaráðharrin viðurkennir, at hann ikki væntar at álopið fer at broyta gongdina í borgarakrígginum ella slóða fyri, at ein nýggj stjórn kemur til valdið. Í staðin vónar hann, at álopið forðar fyri nýtsluni av kemiskum vápnum.
- Sýriska borgarakríggið kann halda á sum áður, men høvuðsendamálið var at siga nei til nýtsluna av kemiskum vápnum, sigur Boris Johnson við BBC
Jeremy Corbyn, leiðarin fyri Labour, finst tó hvassliga at leiklutinum hjá Bretlandi í álopinum og hevur sett spurnartekin við, um stjórnin hevur borið seg rætt at. Andstøðuleiðarin fýlist millum annað á, at Teresa May, forsætisráðharri, ikki ráðførdi seg við bretska parlamentið, áðrenn hon tók avgerðina um at luttaka í álopinum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Her eru nøkur dømir um, hvat umboðsmaðurin kann hjálpa tær við:
- Eg eri ónøgd/ur við eina avgerð hjá einum myndugleika
Um ein myndugleiki hevur tikið eina avgerð, sum tú ert ósamd/ur í ella kedd/ur av, kanst tú klaga til umboðsmannin.
Vit kunnu kanna, um myndugleikin hevur fylgt reglunum. Hevur hann ikki tað, kunnu vit biðja hann viðgera málið umaftur. Vit kunnu ikki gera av, hvat myndugleikin skal gera, men myndugleikar gera næstan altíð tað, sum vit biðja teir um.
Við hvørt ber til at kæra tað, sum ein myndugleiki hevur avgjørt, til ein annan myndugleika. Um tað ber til, kunnu vit hjálpa tær at senda kæruna til tann rætta myndugleikan.
- Myndugleikin lurtar ikki eftir mær
Um ein málsviðgeri hjá einum myndugleika ikki lurtar eftir tí, sum tú sigur, ella ikki skilir, hvat tú meinar, kanst tú ringja ella skriva til umboðsmannin. Vit kunnu skriva eitt bræv til málsviðgeran og greiða honum frá tí, sum tú hevur sagt við okkum.
- Mamma og pápi mín eru skild, og eg vil búgva hjá pápa mínum
Vit kunnu ikki gera av, at tú skalt búgva hjá pápa tínum, men vit kunnu siga tær, hvat tú kanst gera fyri at sleppa at vera hjá honum. Vit kunnu eisini hjálpa tær at skriva eitt bræv til Ríkisumboðið, sum ger av, um børn skulu búgva hjá mammu síni ella pápa sínum.
- Eg havi tað ikki gott hjá fosturfamiljuni
Um tú ikki býrt hjá foreldrunum, men hjá eini fosturfamilju ella á einum stovni, og tú heldur, at tey bera seg skeivt at móti tær, kanst tú klaga til umboðsmannin. Vit kunnu kanna, hvussu umstøðurnar eru, har sum tú býrt, og biðja stovnin ella fosturfamiljuna broyta tað, sum vit halda ikki er í lagi.


text:
Í desember 2009 vóru 24.667 løntakarar og er hetta 976 færri enn í desember 2008. Afturgongdin er 3,8%.
Tað vóru í miðal um 970 færri til arbeiðis hvønn mánað í 2009 samanborðið við sama mánaða í 2008. Tó vóru tað 1.300 færri løntakarar í oktober 2009 í mun til oktober 2008. Í desember vóru so aftur um 970 færri løntakarar.
Afturogongd innan almenna fyrisiting og tænastur
Í desember 2009 vóru 55 færri løntakarar innan almenna fyrisiting og tænastur samanborðið við desember 2008. Verður hugt eftir aldursbýtinum av løntakarum, sæst tó, at tað bert er minking í bólkinum 16-24 ár. Har var minkingin eisini stór, heili 20,4%. Í aldursbólkinum 25-66 ár vóru 0,5% fleiri løntakarar og nú starvast nærum 10% fleiri fólkapensjónistar innan tað almenna.
Fleiri og nágreiniligari tøl eru at síggja í hagtalsgrunninum.


text:
at byrja sum skjótast
Søkt verður eftir vaskifólki til bygdahúsið á Strondum at byrja sum skjótast.
Arbeiðstíðin er vanliga 4-6 tímar um vikuna, men skal tann, ið settur verður, viðhvørt kunna arbeiða meir enn nevndu tímar í samband við tiltøk í vikuskiftunum.
Løn og setanartreytir eru samb. sáttmála hjá Føroya Arbeiðarafelag.
Meira fæst at vita um starvið við at ringja til Artur Johansen, borgarstjóra, tlf. 23 27 27
Umsóknir skulu vera okkum í hendi í seinasta lagi mánadagin 10. sep., kl. 12.00, og skulu sendast til:
Sjóvar kommunu
Skúlavegur 10
490 Strendur
ella á teldupost Denne e-mail adresse bliver beskyttet mod spambots. Du skal have JavaScript aktiveret for at vise den.


text:
Verkfrøðingur til Byggi- og Umhvørvisdeildina
Tórshavnar kommuna
Byggi- og Umhvørvisdeildin hjá Tórshavnar kommunu søkir eftir dugnaligum fólki til eitt spennandi og avbjóðandi starv á umhvørvisøkinum.
Tórshavnar kommuna arbeiðir støðugt við at gerast ein grønari kommuna, har alt virksemi tekur støði í umhvørvinum. Tí hevur kommunan ein umhvørvispolitikk, sum eitur GRØNA LEIÐIN, sum setir høg mál – bæði fyri kommununa sum heild og fyri kommununa sum virki.
Nógvar spennandi og avbjóðandi uppgávur liggja fyri framman, innan:
- Varandi orku, útlát og ferðslu
- Burturkast og endurnýtslu
- Náttúru og dálking
Harumframt skipar deildin á hvørjum ári fyri ymiskum átøkum innan umhvørvi, m.a. Umhvørvisviku, Earth hour, Ruddingardagar og onnur tiltøk og átøk innan burðardygga samfelagsmenning.
Hevur tú hug at arbeiða á umhvørvisøkinum og gera tína ávirkan galdandi saman við dugnaligum starvsfólki í umsitingini, so er hetta rætta starvið.
ARBEIÐSUPPGÁVUR
Starvið umfatar m.a.
- at íverkseta umhvørvispolitikkin hjá Tórshavnar kommunu
- eftirlit, sambært galdandi lógum og kunngerðum innan umhvørvið
- málsviðgerð, í sambandi við fráboðanir, klagur um dálking v.m.
- skipa fyri tiltøkum / átøkum innan umhvørvi
FØRLEIKAKRØV
Umsøkjarin skal vera verkfrøðingur innan t.d. umhvørvi, evnafrøði ella hava líknandi útbúgving. Tú skalt duga væl at orða teg munnliga og skrivliga á føroyskum og hava góðan teldukunnleika.
Tað er týdningarmikið, at tú dugir væl at samstarva og samskifta, og at tú somuleiðis dugir væl at arbeiða sjálvstøðugt og er úrslitssøkin.
Tað er ein fyrimunur, um umsøkjarin hevur royndir innan umsiting og á umhvørvisøkinum.
SETANARVIÐURSKIFTI
Starvið er eitt fulltíðarstarv, sum verður sett skjótast til ber og er lønt sambært sáttmála við avvarðandi yrkisfelag.
UMSÓKN
Meira fæst at vita um starvið við at venda sær Óluvu Vang, deildarleiðara á telefon 302010.
Umsókn saman við viðmælum, upplýsingum um útbúgving og royndir skal vera Tórshavnar kommunu, torshavn@torshavn.fo í hendi í seinasta lagi hósdagin 3. januar 2019.
Viðmerk umsóknina „Umhvørvi“.
Byggi- og Umhvørvisdeildin er partur av teknisku fyrisiting í Tórshavnar kommunu, sum heldur til á Niels Finsens gøtu 17 í miðbýnum í Havn.


text:
Arbeiðið at fyrireika og verkseta førleikameting í Føroyum hevur nøkur ár á baki. Í 2014 fingu vit lóg um førleikameting, og síðan tá hevur verið arbeitt við at fyrireika at fara undir førleikameting innan yrkisútbúgvingar. Í 2018 er kunngerð um førleikameting lýst, og sambært henni kunnu allir útbúgvingarstovnar fara undir at skipa fyri førleikameting.
Neyðugt verður tó at gera mannagongdir at førleikameta eftir fyri hvørja einstaka útbúgving. Hetta arbeiði er farið í gongd, og verður framt í stigum.
Lóg og kunngerð um førleikameting kunnu síggjast við at trýsta á leinki høgrumegin.


text:
Orð og lag: Lewis Hartsough
Týtt: Richard Danielsen
1. Leið meg heim til frelsuklettin!
Ei eg líta kann á meg;
á tí kletti kann eg hvíla,
skýli fyri meg og teg.
Niðurlag: Á tí kletti kann hon byggja,
sál mín, frelst og frí og glað;
undir honum kann eg liggja,
har er stormfrítt hvíldarstað.
2. Undir hesum gamla kletti
er eitt gott og tryggjað stað;
uttanfyri ýlir ódnin,
undir klettinum er læ.
3. Hesin klettur er mín frelsa,
náðistreymurin har rann;
har eg drakk av lívsins keldu,
har eg frið við Harran fann.
4. Jesus, tú mín frelsuklettur,
eg vil syngja til títt prís,
til eg einaferð í Himli
syngja skal á betri vís!


text:
Leggur tú eina kavaflykru undir eina sjóneyku, sært tú, at hon er úr elalítlum sekskantaðum ískrystallum. Tú sært ikki tvey ískrystall, sum eru líka. Øll eru tey ymisk
Tá ið tað er kalt, frystir vatnið í skýgg junum til ískrystall. Krystallini renna saman til flykrur og detta niður á jørðina sum kavi.
Viðhvørt tiðna kavaflykrurnar eitt sindur, meðan tær dala niður g jøgnum luftina og verða til vátakava.
Mangan hoyra vit um glerstoyttar vegir og svartakálk í útvarpinum. Svartakálk kemur, tá ið hitin á vegnum er undir frostmarkinum. Døggin (vætan) í luftini setir seg á vegin og frystir til ís. Tá verða vegirnir hálir, og so mugu allir bilførarar vera varnir, tí hetta kann henda knappliga, og svartakálk sæst illa.
Glerstoyting kemur eisini, tá ið hitin á vegnum er undir frostmarkinum, og tað fer at regna. Tá frysta regndroparnir til ís, tá ið teir bresta í vegin.
Heglingur
Viðhvørt er heglingur. Heglingur er fastar kúlur av kava. Um heglingur rakar teg á bera húð ella tunn klæði, kanst tú fáa ilt.
Í einum skýggi, sum heglingur dettur niður úr, er nógvur vindur upp og niður. Smá ískrystall verða send nakrar túsund metrar uppeftir. Tá verður heglingurin blástur langt upp, har tað er ógvuliga kalt – bæði eina ferð og fleiri ferðir.
Hvørja ferð, heglingurin verður blástur uppeftir, legg jast ískrystall afturat á heglingin. Til endans verður hann so tungur, at hann dettur niður á jørðina.
Greinin stóð í Píka7 5 | 2018
Keldur: Alfrøðin + Veðrið eftir Hanus Kjølbro


text:
- Tíðindi, mentan og ítróttur
Umhugsa at leggja málið fyri Gerðarrættin
Samferðslumálaráðið boðaði í gjár frá, at ráðið heldur seg hava hildið sáttmálan, sum er millum Akademikarafelagið og Fíggjarmálaráðið, tá landsstýrismaðurin fyri jól umskipaði Landsverk úr fýra deildum niður í tríggjar.
Tvørturímóti, sigur Akademikarafelagið: sáttmálin er brotin, tí eingin viðgerð ella hoyring var, áðrenn Heðin Mortensen umskipaði stovnin, sum krav er um í sáttmálanum.
Felagið kærdi landsstýrismannin, sum umframt samferðslumál eisini umsitir arbeiðsmarknaðarmál.
Í kæruni skrivar felagið:
- Akademikarafelag Føroya ger við hesum vart við, at framferðin hjá landsstýrismanninum í samferðslumálum og arbeiðsmarknaðarmálum er í stríð við áseting í sáttmálanum og at meta sum sáttmálabrot.
Svarið kom í gjár, og í tí sigur Rúni Joensen, aðalstjóri, at tey ikki meta, at broytingarnar vóru brot á sáttmálan og vísa annars Akademikarafelagnum til Fasta Gerðarrættin, um felagið er av aðrari áskoðan.
Akademikarafelagið viðger nú svarið og um felagið skal leggja málið fyri Gerðarrættin.
Umstríddu broytingarnar á Landsverki hjá Heðini Mortensen fyri jól vórðu annars strikaðar mánadagin av sama landsstýrismanni. Landsverk hevur sostatt aftur fýra deildir nú, umframt at ein fyribilsstjóri er settur fyri Ewald Kjølbro.
Akademikarafelagið hevur eisini kært handfaringina hjá Heðini Mortensen til Løgtingsins Umboðsmann.
Heðin Mortensen, landsstýrismaður sigur í lesarabrævi, at Akademikarafelagið ístaðin fyri at kæra seg til til "hesi og hasi", sum hann málber seg, átti at havt tosað seg til sættis við landsstýrismannin.
Í skrivinum sigur hann eisini, at Løgtingsins umboðsmaður nú hevur biðið um eina frágreiðing, og at hon fer at koma "ein av nærmastu døgunum".
Sí eisini


text:
Amandine kaka
Arbeiðsháttur
Deil hvítan og blommuna og píska hvítan við sukuri og vatni so hvítin verður puffutur.
Tak síðan blommurnar og koyr 5 skeiðir av sukur í og píska til sukrið er smeltað. Blanda síðan saman við hvítanum, men ikki ov nógv. Lat tað vera passaliga puffut.
Koyr mjølið í blandingina og rør leystliga. Síðan blandar tú bakupulvurið og sitrónsaftina saman og koyrir tað í blandingina. Lat blandingina í ein hóskiliga stóran form og set inn í ovnin sum skal vera 180 stig.
Tá tað er bakað, tekur tú kakuna út og sker hana sundur í tvær helvtir og koyr syruppin á báðar síður og lat standa í tveir tímar, so syroppurin fer inn í kakuna.
Síðan gert tú róma, sum tú leggur í millum og omaná. Pyntar við smeltaðari sjokolátu.
Kóka blandingina og lat romsmakk í eftir smakki. Lat síðan standa og kølna.
TilfarTil kakuna
8 egg
1 kopp av sukur
3 súpiskeiðir av vatni
1 súpiskeið av bakipulvuri
1 súpiskeið av sitrónsaft
11 súpiskeiðir av mjøli
Syroppur
1 kopp av vatni
0,5 kop av sukuri
2 súpiskeiðir av kakao
Kremið
250 gram pískaðan róma
koyr kakao í eftir vild


text:
Eins og Tróndur Patursson, so er Zakarias eisini væl umboðaður á Heystframsýningini, bæði við verkum og við andlitsmynd, ið Hans Pauli Olsen hevur gjørt. Men meðan andlitsmyndin av Tróndi vendir nakkan til verk Tróndar, og heldur hyggur beint yvir at Zakariasi, so vendir andlitsmyndin av Zakariasi soleiðis at hann fær eygleitt fólk ið fara at […]Halt á at lesa …
Tróndur Patursson var væl umboðaður tá Heystframsýningin 2011 læt upp leygardagin 15. oktober. Hann var hann sjálvur, hann sýndi fram málningar, og hann varð eisini sjálvur sýndur fram í gipsi. Andlitsmyndin hjá Hans Paula Olsen av Tróndi er sjáldsama livandi, og er tann andlitsmyndin, ið er sloppin longst inn í listahøllina á Skipasmiðjuni, har hann […]Halt á at lesa …
Um sama mundið sum Listaskálin stongdi síni framsýningarhøli, ið tey brúka til skiftandi framsýningar, læt upp úti á Skipasmiðjuni tann nú siðbundna Heystframsýningin. Upprunaliga var henda framsýning eitt mótmæli móti leiðsluni í Listaskálanum, men ásannast má, at listastríðið loksins tykist at vera av. Tað var tí gleðiligt at hoyra nýggja stjóran í Listasavni Føroya, Nils […]Halt á at lesa …


text:
1917
Innihaldsyvirlit
Hendingar
- 3. apríl - Vladimir Lenin kemur aftur til Russlands aftaná at hava livað í útlegd í Sveis.
- 12. mai - Sandavágssteinurin verður funnin.
- 4. juni - Fyrsta Pulitzer Price heiðurslønin verður handað fyri journalistik.
- 10. august - Verkfall tekur seg upp Spania, men fellur niður aftaná 3 dagar, tá 70 hava latið lív, fleiri hundrað eru meiðslaði og 2000 vorðin handtikin.
- 18. august - Eldur tekur seg upp í Thessaloniki í Grikkalandi, við teimum avleiðingum at 32% av býnum oyðilegst, og 70.000 mans verða heimleys.
- 6. desember - Finland fær fullveldi eftir 108 ár undir russiskum ræði.
Ókend dagseting
- Løgtingið yvirtekur skipið Smyril og rutusiglingina frá Mortensens-monnunum á Tvøroyri
- Kvinnur fáa lov at stilla upp til val í Hollandi.
- juli - Nógv hóvasták verður gjørt útfrá myndarøð, sum eigur at vísa veruligar blomsturálfar, barnauppfinnarin viður kennir ikki lygnina fyrr enn árið 1981.
List
Bókmentir
Prufrock and other Observations hjá T.S. Elliot
Ítróttur
Fótbóltur
Føðingar
- 19. november - Indira Gandhi (d. 1984)
Andlát
- 26. apríl - Fríðrikur Petersen, próstur, yrkjari og fyrsti formaður Sambandsfloksins. (f. 1853)


text:
Eirikur Lindenskov 03.09.2017 (07:34)
Hesar bilar dámar føroyingum best
Hóast Volkswagen fór við fyrstaplássinum í augustmánaði, og hóast líka nógvir Citroen vórðu seldir, sum Toyota, so er Toyota framvegis nógv mest selda bilmerki í Føroyum í ár.
Og tað er einki nýtt, at føroyingar keypa nógvar Toyota. Seinastu 10 ár árini hevur Toyota ligið á fremsta plássi átta ferðir. Tað er bara í 2013 og 2015, at Citroen megnaði at yvirhála Toyota. Í 2013 vórðu seldir 260 Citroen og 239 Toyota. Í 2015 vórður seldir 311 Citroen og 310 Toyota.
Men seinasta mánaðin er tað Volkswagen, sum hevur gjørt besta hálið millum føroysku bilkeypararnar. 24 hava keypst Volkswagen í august, 19 hava keypt Citroen og Toyota.
Listin niðanfyri vísir 10 tey mest seldu bilmerkini í ár:
Listin niðanfyri vísir 10 tey mest seldu bilmerkini í augustmánaði í ár:
Vert er at geva gætur, at viðfestisvognar seinastu árini eru væl umboðaðir á topp 10 listanum. Í ár og í august, hevur viðfestisvognurin Brenderup, lagt seg á 8. pláss av mest seldu akførunum.
Trý tey mest seldu bilmerkini í Føroyum frá 2008 til og við 2016:
Kelda: Uppgerðir frá Akstovuni
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
07.01.2019 (10:34)
FRÍYRKIS-STÝRIMENN (M/K) TIL ATLANTIC AIRWAYS
Okkum tørvar nakrar fríyrkis-stýrimenn (M/K) til at flúgva okkara Airbus 319/320/320neo í summartíðarskeiðinum, og tá ið nógv ferðsla er.
Sum fríyrkis-stýrimaður fært tú møguleikan at royna teg í einum avbjóðandi starvi. Tú skal kunna arbeiða fulla tíð í summarmánaðunum juni, juli og august 2019.
Tín uppgáva verður, saman við okkara vandu flogskiparum, at hjálpa til á ein professionellan hátt og at halda tey høgu krøv, tænastu og væntanir, sum verða sett til Atlantic Airways.
TÍNIR EGINLEIKAR
Tú ert ábyrgdarfull/ur og arbeiðir málrættað og pro- fessionelt. Tú skalt vera broytilig/ur (fleksibul) – her verður eisini hugsað um tað praktiska í sambandi við arbeiðstíð og -stað. Tú kanst arbeiða undir trýsti, trívist við at starv- ast tætt saman við øðrum og kanst gera mun fyri viðskiftafólk og starvsfelagar.
Tú skalt kenna til føroysk viðurskifti og hava loyvi at búgva og arbeiða í Norðurlondum og EU.
KRØV
Umsøkjarar skulu hava eitt av hesum certifikatum:
- ATPL(A)
- MPL(A)
- CPL(A), við ATPL teori og MCC prógvi
Í øllum trimum førum skalt tú hava eitt galdandi IR(A)ME, eitt General Flight Radiotelephone Operator Certificate (GEN) og ICAO Language proficiency við level 4 í enskum. Harafturat krevst minst 200 tíma flúgvitíð (ikki íroknað simulator).
ARBEIÐSTÍÐIR OG -STAÐUR
Byrjarnarsamrøður verða hildnar í februar 2019, og endaliga valið av fríyrkis-stýrimonnum verður í mars 2019.
Verður tú vald/ur, skalt tú umskúlast til at kunna flúgva okkara Airbus 319/320/320neo. Umskúlingin fer fram hjá Airbus á vári 2019.
Atlantic Airways rindar fyri umskúlingina, ferð, uppihald og dagpening. Løn verður ikki goldin í sambandi við umskúlingina.
Eftir umskúlingina verður avtala gjørd um Line-venjingina, sum tekur umleið ein mánað.
Løn og dagpeningur verður goldin undir Line-venjingini. Eftir hetta skalt tú skjótast til ber arbeiða fulla tíð í juni, juli og august. Seinni skalt tú, eftir tørvi, vera tøk/ur, tá ið nógv er at gera.
Starvið er við støð í Føroyum ella Keypmannahavn. Løn og dagpeningur eru sambært galdandi reglum hjá okkara fríyrkis-stýrimonnum. Sáttmálatíðarskeiðið er 12 mánaðir (apríl 2019 – apríl 2020).
Tá byrjanarsamrøðurnar og valið av fríyrkis-stýrimonnunum hava verið, skulu tey valdu ígjøgnum eina roynd, sum snýr seg um týdningin at arbeiða gjølla, skjótt og neyvt. Eisini verður ein persónsgreining gjørd av viðkomandi, har fatanarstigið verður mett. Við støði í hesum, saman við byrjanarsamrøðunum, verður tað okkara úrvalsnevnd – møguliga við fleiri starvssamrøðum – sum fer at velja út og gera tilmæli til leiðsluna um skikkaðar umsøkjarar. Í úrvalsnevndini sita HR-leiðarin, flogovastin, flogstjórin, venjingarleiðarin og eitt umboð fyri FAPA.
UMSÓKNIR
Hevur tú hug at søkja starv sum fríyrkis-stýrimaður, vinarliga sendi okkum eina skrivliga umsókn saman við lívsrensli (CV), mynd, prógvum og viðmælum til starv(at)atlantic.fo
VILT TÚ VITA MEIRA UM STARVIÐ?
Set teg so í samband við Sámal Danielsen, flogovasta, á telduposti samal(at)atlantic.fo ella tlf. 213 913.
Umsóknarfreistin er tann 26. januar 2019.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her
hava deilt hesa grein.


text:
Ingi Samuelsen
15.09.2017 - 20:44
Ítróttur > Ítróttur > Súkkling
Torkil megnaði tað hann setti sær fyri í Postnord Danmark Runt í dag, nevniliga at súkkla seg millum 10 teir bestu í kappingini.
Í dag var tíðarkoyring í Randers. Enn einaferð varð kappingin ávirkað av veðrinum, tí grimdarregn var ein part av kappingini. Regnið órógvaði ikki so nógv teir bestu súkklararnar, hóast váta vegbreytin skapti nakað av ótta fyri at falla, og tí helst eisini hevur sett ferðina nakað niður.
Torkil kom væl frá kappingini í dag og endaði í 9. bestu tíð, 1 minutt og 2 sekund eftir vinnaran, Matthias Brändle úr Eysturríki. Og hóast Torkil eisini tapti tíð til teir førandi í kappingini, Mads Pedersen og Michael Valgren, vann hann á so mikið nógvum øðrum, at hann nú í samlaðu kappingini liggur nummar seks, 1 minutt og 16 sekund eftir Mads Pedersen.
Postnord Danmark Rundt endar við einum 198 kilometra longum teini í Eysturjútlandi, sum byrjar í Ebeltoft og endar í Aarhus. Fleiri brekkur eru lagdar inn í rutuna, so roknað verður við, at broytingar fara at koma í samlaðu støðuna í morgin eisini áðrenn allir súkklararnir eru komnir á mál við Tangkrogen, beint sunnan fyri miðbýin í Aarhus.
(Mynd: DR)


text:
Sverri Egholm
04.06.2017 - 20:02
Tíðindi > Uttanlands - Yvirgangur
Kend nøvn sum Coldplay, Justin Bieber, Miley Cyrus og Katy Perry spæla í kvøld konsert á Old Trafford krikkettvøllinum í Manchester.
Byrjað var við tøgn í ein minutt fyri at minnast tey, sum doyði í bumbu álopinum á Manchester Arena tann 22. mai, tá sangarinnan Ariana Grande júst var liðug at framføra.
Tað er Ariana Grande, sum skipar fyri konsertini og hon hevur fingið øll tey stóru nøvnini at framføra saman við sær í kvøld.
Allur peningurin, sum verður savnaður inn fer í ein stuðulsgrunn til frama fyri teimum deyðu og familjum teirra. Higartil hava tey savnað 50 milliónir krónur.
22 doyðu og 116 vórðu løstað í bumbuatsóknini í Manchester, har gerningsmaðurin eisini doyði.


text:
Um Skúlablaðið
Lýsingar til Skúlablaðið skulu vera blaðnum í hendi tríggjar vikur fyri evstamark. Sí útgávur. Fyrispurningar viðvíkjandi lýsingum kunnu sendast Beintu Johannesen á tlf 221150. Til ber eisini at senda teldupost á beinta@bfl.fo
Postadressan er: Pedda við Stein gøtu 9, 100 Tórshavn
Lýsingarprísirnir eru:
Heilsíða 5.500 kr.
Hálvsíða 3.000 kr.
Fjórðingssíða 2.500 kr.
Baksíðan 6.500 kr.
Verður lýst í øllum útgávunum, verður avsláttur latin!
Allir prísirnir umframt mvg.
Lýsingar á heimasíðuni
Á heimasíðuni ber til at lýsa við størvum eftir lærarum og skúlastjórum. Lýsingarnar kunnu standa í teiginum á heimasíðuni, frá starvið er lýst leyst, til umsóknarfreistin er úti.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
[This text is not available in English]
Ein jólagysari útsettur fyri pumpiorgul, fagott og violin
Heimskenda søgan hjá Charles Dickens á Tjóðpallinum. ‘Eitt Jólaævintýr’ er bæði filmað og pallsett fleiri ferðir, og flestu munnu kennast við søguna um hin harðrenda og gíriga Scrooge, sum eina jólanátt fær eina sjáldsama vitjan og verður sendur á eina ferð í fortíðina, nútíðina og framtíðina. Søgan er bæði spennandi og óhugnalig, men samstundis hjartanemandi og gevur okkum okkurt at hugsa um – eisini í dag.
Leikurin er ætlaður djørvum vaksnum og størri børnum umleið 12 ár og eldri.
LEIKRIT OG LEIKSTJÓRN:
Hans Tórgarð
LEIKARAR:
Páll Danielsen, Beinta Clothier, Jákup D. Wardum og Herfinnur Árnafjall.
KAPELLMEISTARI:
Magnus Johannessen, pumpiorgul
TÓNLEIKARAR:
Angelika Nielsen, violin
Aksel Remmel, fagott
LJÓSDESIGN:
Turpin Napoleon Djurhuus
BÚNAR:
Katrin Bonde


text:
Samtyktir frá bygdarráðsfundi mánadagin 9. januar 2017 kl. 18.00
Møtt til hendan fundin vóru: Mikkjal Sørensen, Andreas Berg, Sveinur Bech, Joan Vejhe
og Emily Poulsen.
1.
Samtykt er at keypa telduútgerð.
2.
Samtykt er at taka av tilboðið um keyp av nýggjari lønarskipan.
3.
Broytingarnar í kommunustýrisskipanini eru samtyktar við 1. viðgerð.
4.
Samtykt er at broyta avgreiðslutíðina á skrivstovuni.
Opið er soleiðis:
Mánadag – tórsdag: kl 10 – 14
Fríggjadag: Stongt
5.
Samtykt er at stuðla Porkeris Bygdarsavnivið kr. 25.000,00.
Samtykt er eisini at stuðla Suð. Svimjifelagvið kr. 10.000,00..
6.
Val av nevndum og umboðum:
Kommunufelagið: Mikkjal Sørensen, varalimur Andreas Berg.
Stýrið fyri Bú- og Heimatænastuna: Mikkjal Sørensen, varalimur Andreas Berg.
Suðuroyar sunnara sløkkilið: Mikkjal Sørensen, varalimur Andreas Berg.
Porkeris Bygdasavn: Sveinur Bech, varalimur Emily Poulsen.
Sev umboðslimur: Andreas Berg, varalimur Sveinur Bech.
IRF umboðslimur: Sveinur Bech, varalimur Joan Vejhe.
Skúlastýrið: Joan Vejhe, varalimur Andreas Berg.
Emily Poulsen, varalimur Mikkjal Sørensen.
Limur í valnevnd hjá skúlastýrinum: Emily Poulsen, varalimur Joan Vejhe.
Suðuroyar ellis- og røktarheim: Andreas Berg, varalimur Emily Poulsen.
Ferðavinnufelagið: Joan Vejhe, varalimur Sveinur Bech.
Ráðið fyri ferðslutrygd: Emily Poulsen, varalimur Joan Vejhe.
Húsið við Á: Sveinur Bech, varalimur Andreas Berg.
Stýrið fyri Suðuroyar Barnavernd: Emily Poulsen, varalimur Joan Vejhe.
Musikkskúlin: Joan Vejhe, varalimur John í Skemmuni.
Barnaverndin: Birgir Veyhe, varalimur Alexandra Ripley.
Valnevndin: Eilin Hovgaard, Mannbjørn Olsen, Magnus Hansen.
varalimur: Johanna B. Djurhuus, Eyðolf Bech, Margrit Joensen.
Hegnsýnisnevndin: Heri Danielsen, John Bech, Páll Vejhe.
Porkeris Bygdarráð.


text:
Katrin Erlendsdóttir 27.03.2007 - 12:19
Tann sera væleydnaða stevnan Ung í Føroyum Eystur í Runavík er av. Teir 24 stevnuluttakarnir millum 13 og 17 ár eru farnir heim eina fantastiska uppliving ríkari.
Tey ungu arbeiddu miðvíst og konsentrera báðar dagarnir og sást hetta eisini á teimum einastandandi góðu framførslunum.
Jamie Boylan byrjaði dansiverksmiðjuna við upphiting og rørsluserium (frasum), ið gav luttakarunum innlit í contemporary dans, ið er hansara sergrein. Arbeitt var út frá einum broti í einum indianskum sagni úr Norðuramerika.
Ongin tónleikur varð nýttur til dansin, rørslurnar skuldu siga alla søguna. Hetta var heilt øðrvísi enn dansararnir áður høvdu roynt. Arbeitt var í størri og smærri bólkum, har m.a. tosa var um, hvussu rørslurnar skuldu gerast til hesi ymsu brotini í søgugongdini.
Í tónleikaverksmiðjuni hjá Dánjal á Neystabø varð byrjað við at "fanga" løg. Hetta hevur eisini indianararøtur. Hildið verður, at man ikki smíðar løg, men finnur tey við at lurta nóg væl eftir. Við at lurta "fangaðu" luttakararnir " hvør sítt tema, sum tey so fingu amboð til at arbeiða víðari við til eitt liðugt lag.
Verksmiðjan endaði við, at allir átta tónleikararnir høvdu samansjóða eitt lag, ið hevði fýra tema við sjálvgjørdari útseting og teksti. Eftir bert ein dag, varð so eitt lag skapt, ið bæði varð framført og upptikið.
Tey flestu á myndaverksmiðjuni hjá Oggi Lamhauge høvdu myndir við til framsýningina tað fyrsta kvøldið. Á stevnuni varð so ein stór felagsframsýning skapt. Evni var likamslutir, ið ikki vanliga eru goymdir av klæðum, so sum hendur, føtur, andlit o.a.
Myndlistaframsýningin verður at síggja á ovaru hædd í kommunuskrivstovuni í Runavíkar Kommunu komandi vikuna. Tá stevnan endaði, kom Kári P. Højgaard vegna Runavíkar Kommunu og takkaði fyriskiparunum fyri, at teir høvdu valt kommununa til Ung í Føroyum Eystur.
Komandi vikuskifti fer Ung í Føroyum stevnurøðin fyri fyrstu ferð til Vágs, har Ung í Føroyum Suður verður í Pakkhúsinum.


text:
Sonja Jógvansdóttir segði í Tinginum: “Hvat kann vera jaligari, glæsiligari og størri hjá einum politikara enn at sleppa at javnseta borgarar í egnum landi?”
Ingolf S. Olsen segði í Tinginum: “eg fari heldur ongantíð í lívinum at atkvøða fyri at nokta samkyndum ella øðrum minnilutabólkum somu borgarlig rættindi, sum eg havi. Ongantíð.”
138 samkynd skrivaðu soleiðis til Løgtingið: “Ynskja tit at veita okkum javnrættindi, ið tit og flest aðrir føroyingar taka fyri givið?”
Helena Dam á Neystabø skrivaði soleiðis á Facebook: “Nú várar, og útlit eru fyri at ein minniluti okkara millum nú fer at fáa somu borgarlig rættindi sum meirilutin. Kann nakað vera meir sjálvsagt.”
Sosialistisk Ung skriva soleiðis í lesarabrævið: “Sum røtt javnaðarfólk fara vit at stríðast víðari fyri javnrættindum fyri øll fólk, so at ein og hvør kann liva tað lívið ein ynskir og droymir um”
Amnesty International skrivaði soleiðis á Facebook: “Lógir okkara skulu verja okkum øll. Um lógir okkara ikki fevna um ávísar bólkar í samfelagnum, eru hesir uttan fyri lógina.” Víðari endurgevur Amnesty ST-sáttmálan: “Øll menniskju eru jøvn fyri lógini og hava rætt til somu lógarvernd uttan nakran mismun av nøkrum slag.”
So komi eg til tann bólkin, sum eg í dag ynski at umrøða. Hesin bólkur manglar eini rættindi, sum eru nógv meir grundleggjandi og álvarsom enn gifta, arvur ella líknandi. Hesin bólkur hevur ikki rættin til sjálvt lívið. Talan er um tey óføddu børnini. Tey hava í dag onga verju av lógini, og hava sum sagt ikki rættin til sjálvt lívið. Tey kunnu ikki sjálvi tala sína søk, møta upp til skrúðgongur ella á annan hátt gera vart við sín mismun fyri lógini.
Eg fari nú at heita á teg, um at lesa omanfyri nevndu endurgevingar, við hesum bólkinum í huga – tað var ikki sagt um hendan bólkin, men kundi tað eins væl verið sagt um tey?
Tá ið tað nú er vorðið fremsta aðalmál hjá so nógvum, at berjast fyri javnrættindum hjá minnilutum, og tá tey nú hava vunnið fyrsta stríðið, sum var at tey samkyndu fingu rættin til giftu, so vóni eg at somu fólk fara at berjast víðari – hesaferð fyri at tey óføddu børnini fáa rættin til lívið – ein rættur, sum vit onnur taka fyri givið.
fyrrv. tingmaður fyri Sambandsflokkin


text:
Útferðir
Hoyr dunið av víðopna havinum í skjóttgangandi bátum ella njót ein fiskitúr við eitt av teimum mongu vøtnunum kring landið. Sí tey grønu fjøllini, har seyðurin so hugagóður búðleikast. Hoyr tann vakra fuglasangin í bergunum og tutlið frá fossunum. GreenGate Incoming veitir tænastur til bæði stór og smá.
- Há-árstíð er mai til septembur. Tó undantikið 28. og 29. Juli, tá Ólavsøka er.
- Oktobur til apríl, er eisini møguleiki at skipa fyri útferðum, men einans uppá fyrispurning.
- Gevið gætur at summar útferðir eru tengdar og treytaðar av veðrinum. Um veðrið ikki er til vildar, kann væntast at útferðin verður útsett/avlýst.
- Skilagott er at at hava góðar skógvar og heit klæðir við á útferðirnar. Um minnini skulu varðveitast er eisini skynsamt at hava myndatól við.
- Útferðir verða vanliga avgreiddar á norðurlendskum og enskum. Møguleiki er eisini fyri øðrum málum, men hetta einans uppá fyrispurning.


text:
Sjálvsavgerðarrættur Føroya staðfestur langt síðani
18. apríl 2018
Eingin føroyingur ivast í, at sjálvsavgerðarrættur Føroya er hjá føroyingum, men uppgávan hjá Tjóðveldi á Fólkatingi er jú at sáa iva um alt og øll
Øll munnu vita, at Sambandsflokkurin er fyri Ríkisfelagsskapinum, meðan aðrir flokkar – serliga í samgonguni – eru ímóti okkara positiva felagsskapi.
Nú skal so sjálvsavgerðarrættur Føroya, sum langt síðani er staðfestur, blandast uppí, og tað er Tjóðveldi, ið sum vant, vil hava konfliktina.
Tómar hendur
Heldur enn, at samstarva og søkja møguleikar í samstarvinum, verður arbeitt við hond og fót ímóti, alt skal niðurlagast og fornoktast - okkurt skulu tómar hendur gera.
Orkan verður brúkt uppá tveir lutir.
Annar er at fjeppast uppi í katalonsku loysingarrørsluni. Roynt verður at samanbera Føroyar og Danmark við Katalonia. Øll vita, at hetta kann ikki samanberast við góða og positiva samstarvið millum Føroyar og Danmark.
Hin luturin er at spyrja aftur og aftur og aftur um sjálvsavgerðarrætt Føroya, ið langt síðani er staðfestur hjá ST, og tað hava føroyingar sjálvir gjørt.
Hetta eru høvuðsmálini hjá Tjóðveldi á Fólkatingi.
Hetta er heldur fátaksligt hjá einum flokki at takast við í okkara felags parlamenti. Einans stillstandur og einki frameftirlítandi arbeiði.
Sjálvsavgerðarrættur staðfestur langt síðani
Nú um dagarnar er Tjóðveldisumboðið vorðin firtið inn á danskarar, tí teir ikki skulu taka undir við sjálvsavgerðarrætti Føroya.
Hetta er ósatt, tí danska stjórnin og parlamentið virðir sjálvandi sjálvsavgerðarrættin. Enntá er ein samtykt í Fólkatinginum, sum sigur, at sjálvsavgerðarrætturin verður virdur, um Føroyar vilja taka seg úr ríkinum.
Her er einki at koma eftir.
Harumframt hava fleiri forsætisráðharrar eisini váttað, at Føroyar gera sjálvar av, um tær taka seg úr ríkinum.
Í Sambandsflokkinum ganga vit inn fyri okkara felagsskapi, meðan samgongan er ímóti og arbeiðir ímóti.
Tað svitast kortini ikki, at føroyingar sjálvir gera av sína egnu lagnu, tá ið tað kemur til tað góðu og positivu ríkisrættarligu støðuna.
Bárður Nielsen
formaður í Sambandsflokkinum
RN
Back


text:
Oda Strøm
09.02.2018 - 21:26
Føroyski Olivur Bech Andreasen hevði í kvøld valt sær sangin "My Way" hjá Frank Sinatra til bootcamp í X Factor. Tað var dómarin Remee ikki glaður fyri og bað hann heldur syngja onkran norðurlendskan sang.
Hóast eyka kjansin frá Remee, rakk tað tíverri ikki til at sleppa víðari til beinleiðis sendingarnar í X Factor, sum skulu byrja 23. februar.
Olivur Bech Andreasen framførdi annars sangin “The Gambler” hjá Kenny Rogers til Five Chair Challenge, sum var sera væl móttikin av bæði áhoyrarum og dómarum. At Olivur var so fjøltáttaður vísti seg tó at vera ein vansi heldur enn ein fyrimunur til endans.


text:
Niels Petersen
24.07.2016 - 12:46
Tíðindi > Uttanlands - Yvirgangur
Sambært Süddeutsche Zeitung var tað upplýst á tíðindafundi í München í dag, at samlaða talið av løstaðum eftir skottilburðin í suðurtýska býnum fríggjakvøldið er komið upp á 35. Tíggju av teimum eru álvarsliga løstaði og trý eru í kritiskum tilstandi. Og nú eru politikkarar byrjaðir at kjakast um, hvørt vápnalógin skal herðast.
Tað var ein 18 ára gamal týsk/iranskur maður, sum plaffaði níggju ósek menniskju niður, áðrenn hann eisini gjørdi enda á sær sjálvum.
Ein av forsprákarunum fyri herdari vápnalóg í Týsklandi er varakanslarin og formaðurin fyri javnaðarflokkin, SPD, Sigmar Gabriel.
- Ein óstabilur ella enntá sálarliga sjúkur 18 ára gamal átti ikki at kunna komið fram at skotvápnum, fortaldi Sigmar Gabriel fyril Tagesspiegel.de.
Sambært týsku tíðindastovuni DPA hevði gerningsmaðurin áður givið til kennar at hann var hugtikin av einum skottilburði í Týsklandi í 2009. Tá ein 17 ára gamal drongur skjeyt og drap 15 menniskju í skúlanum har hann gekk í Winnenden tætt við Stuttgart.
Ungi gerningsmaðurin í München hevði ein 9 mm Glock pistól, umframt 300 patroner við sær, og hann hevði ikki neyðugu loyvini til skotvápnið. Og slíkt hevur fingið týskir politikkarar at kjakast um, hvussu sovorið ber til, og, hvussu tað kann fyribirgjast, at slíkt hendir aftur.
Týski innanríkisráðharrin og konservativi CDU politikkarin, Thomas de Maizière metir, at tað eigur fyrst at verða staðfest, hvussu 18 ára gamli drongurin fekk fatur á vápninum, áðrenn vápnalógin eigur at verða herd.
- Vit eru noyddir at fara miðvíst til verka, og tað kann væl henda seg, at sakarmál stendst burtur úr hesum, fortaldi Thomas de Maizière fyri Bild am Sonntag.
Hann legði afturat, at vápnalógin longu er rættuliga strong í Týsklandi.
Ofrini í álopinum eru í høvuðsheitum tannáringar og ung. Trý vóru bert 14 ár, tvey 15 ár, og hini vóru 17, 19 og 20 ár, umframt ein 45 ára gamal.


text:
Norðlýsið fer at sigla á Skálafjørðinum hvønn dag í Mentanarvikuni frá 23.-29. apríl 2018.
Jóhan Petersen og Sámal Petur í Grund vera ferðaleiðarar umborð, teir koma at greiða frá egnum upplivingum, um hvussu mjólkarutan sigldi og hvønn týdning mjólkarutan hevði fyri økið.
Manningin á Havnaskrivstovuni tekur ímóti gestum hesar dagarnar, har høvi verður at síggja forkunnugu framsýningina, sum er uppsett av bygdasavninum Forna.
Tiltakið er ókeypis, tó er tilmelding neyðug um tú vilt tryggja tær pláss, tað kann gerast á http://www.atgongumerki.fo/.
Tað er Visit Runavík sum samskipar Mentanarvikuna í Runavík.